title: 2009/102/EK: Padomes Lēmums ( 2008. gada 4. novembris ), ar ko piešķir Kopienas vidēja termiņa finansiālo palīdzību Ungārijai

text:
               6.2.2009

               LV

               Eiropas Savienības Oficiālais Vēstnesis

               L 37/5

      PADOMES LĒMUMS

   (2008. gada 4. novembris),
   ar ko piešķir Kopienas vidēja termiņa finansiālo palīdzību Ungārijai
   (2009/102/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu,
   ņemot vērā Padomes Regulu (EK) Nr. 332/2002 (2002. gada 18. februāris), ar ko izveido vidēja termiņa finansiālas palīdzības mehānismu attiecībā uz dalībvalstu maksājumu bilancēm (1), un jo īpaši tās 3. panta 2. punktu,
   ņemot vērā Komisijas priekšlikumu pēc apspriešanās ar Ekonomikas un finanšu komiteju (EFK),
   tā kā:

               (1)

               Ar Lēmumu 2009/103/EK (2) Padome nolēma piešķirt Ungārijai savstarpēju palīdzību.

               (2)

               Neraugoties uz cerētajiem uzlabojumiem tekošā konta bilancē, ir paredzams, ka Ungārijai 2008. un 2009. gadā būs vajadzīgs ārējais finansējums aptuveni 20 miljardu euro apmērā, jo, kā liecina pēdējās norises finanšu tirgos, ir iespējama kapitāla un finanšu konta stāvokļa strauja pasliktināšanās un strauja neto ieguldījumu aizplūšana.

               (3)

               Ir pamatoti, izmantojot vidēja termiņa finansiālas palīdzības mehānismu attiecībā uz dalībvalstu maksājumu bilancēm, ko izveidoja ar Regulu (EK) Nr. 332/2002, piešķirt Ungārijai Kopienas atbalstu līdz 6,5 miljardu euro apmērā. Šī palīdzība jāsniedz līdztekus Starptautiskā Valūtas fonda aizdevumam 10,5 miljardu SDR apmērā (apmēram 12,5 miljardi euro) saskaņā ar rezerves vienošanos, ko plānots apstiprināt 2008. gada 6. novembrī. Arī Pasaules Banka ir piekritusi sniegt Ungārijai aizdevumu viena miljarda euro apmērā.

               (4)

               Šī palīdzība būtu jāpārvalda Komisijai, kurai pēc apspriešanās ar EFK būtu jāvienojas ar Ungārijas iestādēm par konkrētiem ekonomikas politikas nosacījumiem, saskaņā ar kuriem šī finansiālā palīdzība tiek piešķirta. Šie nosacījumi būtu jāparedz saprašanās memorandā. Sīkāk izstrādāti finanšu nosacījumi aizdevuma līgumā būtu jāprecizē Komisijai.

               (5)

               Palīdzība būtu jāsniedz, lai atbalstītu Ungārijas maksājumu bilances ilgtspējību un lai tādējādi palīdzētu Ungārijai pašreizējos ekonomikas un finanšu apstākļos sekmīgi īstenot valdības ekonomikas politikas programmu,

         IR PIEŅĒMUSI ŠO LĒMUMU.
   1. pants
   1.   Kopiena nodod Ungārijas rīcībā vidēja termiņa aizdevumu, kura maksimālais apjoms ir 6,5 miljardi euro, ar maksimālo vidējo dzēšanas termiņu uz pieciem gadiem.
   2.   Šī Kopienas finansiālā palīdzība ir pieejama divu gadu laikā, sākot no pirmās dienas pēc tam, kad ir stājies spēkā šis lēmums.
   2. pants
   1.   Šo palīdzību Komisija pārvalda tādā veidā, lai tas atbilstu Ungārijas saistībām un Padomes ieteikumiem, jo īpaši attiecībā uz valsts reformu programmas īstenošanu, kā arī konverģences programmu un pārmērīga budžeta deficīta novēršanas procedūru.
   2.   Komisija pēc apspriešanās ar EFK vienosies ar Ungārijas iestādēm par īpašiem ekonomikas politikas nosacījumiem, saskaņā ar kuriem šī finanšu palīdzība tiek piešķirta, kā to paredz 3. panta 4. punkts. Šos nosacījumus paredz saprašanās memorandā atbilstīgi šā panta 1. punktā minētajām saistībām un ieteikumiem. Sīkāk izstrādātus finanšu nosacījumus Komisija precizē aizdevuma līgumā.
   3.   Sadarbībā ar EFK Komisija regulāri pārbauda, vai tiek ievēroti ekonomikas politikas nosacījumi, saskaņā ar kuriem šī palīdzība piešķirta. Komisija EFK informē par iespējamu aizņēmumu refinansēšanu vai finanšu nosacījumu pārstrukturēšanu.
   3. pants
   1.   Kopienas finansiālo palīdzību Komisija nodod Ungārijas rīcībā ne vairāk kā piecās daļās, kuru apjoms jānosaka saprašanās memorandā.
   2.   Pirmo daļu izmaksā ar nosacījumu, ka stājas spēkā aizdevuma līgums un saprašanās memorands, un pamatojoties uz to, ka Ungārijas parlamentam tiks iesniegti tiesību aktu grozījumi 2009. gada budžeta projektam, kura mērķis ir sasniegt budžeta deficītu 2,6 % no IKP apmērā un kurā ir iekļauti galvenie budžeta pasākumi.
   3.   Ja aizdevuma finansēšanas nolūkā nepieciešams, ir atļauti pienācīgi procentu mijmaiņas darījumi ar visaugstākās kredītkvalitātes partneriem.
   4.   Lēmumu par turpmāko daļu izmaksu Komisija pieņems pēc tam, kad būs saņēmusi atzinumu no EFK. Pārējo daļu izmaksa notiks, ja apmierinoši tiks izpildīta Ungārijas valdības jaunā ekonomikas programma, tostarp Ungārijas konverģences programma un jo īpaši īpašie ekonomikas politikas nosacījumi, kas paredzēti saprašanās memorandā.
   Cita starpā šajos politikas nosacījumos būtu jāietver:

               a)

               rezultāti fiskālās konsolidācijas jomā, ko valdība ir plānojusi savā jaunajā programmā atbilstīgi Padomes 2006. gada 10. oktobra ieteikumam saskaņā ar pārmērīga budžeta deficīta novēršanas procedūru, kā arī Padomes 2007. gada novembra atzinumam par atjaunināto konverģences programmu, jo īpaši attiecībā uz 2009. gada budžeta deficīta mērķi;

               b)

               īpaši pasākumi, lai kontrolētu izdevumus, no kā ir atkarīga plānotā konsolidācijas procesa norise;

               c)

               rezultāti saistībā ar fiskālās pārvaldības reformu, nostiprinot iestāžu sistēmu un ieviešot vidēja termiņa fiskālos noteikumus atbilstīgi projekta priekšlikumam, ko pašlaik apspriež Ungārijas parlamentā;

               d)

               finanšu nozares regulējums un pārraudzības reformas un iestāžu jaudas palielināšana, lai efektīvi risinātu maksātspējas un likviditātes problēmas; un

               e)

               citi strukturālas reformas pasākumi, kas veicami Lisabonas stratēģijas kontekstā, piemēram, pastiprināt stimulus integrācijai darba tirgū, palielināt nodarbinātības rādītājus un sekmēt valsts finanšu ilgtermiņa ilgtspējību.

         Šis lēmums ir adresēts Ungārijas Republikai. To publicē Eiropas Savienības Oficiālajā Vēstnesī.

      Briselē, 2008. gada 4. novembrī

            Padomes vārdā —

            priekšsēdētājs

         A. VONDRA

      (1)  OV L 53, 23.2.2002., 1. lpp.

      (2)  Skatīt šā Oficiālā Vēstneša 7. lpp.


title: 2011/55/ES: Padomes Lēmums ( 2011. gada 24. janvāris ), ar ko ieceļ amatā Reģionu komitejas trīs locekļus un četrus locekļa aizstājējus no Zviedrijas

text:
               28.1.2011

               LV

               Eiropas Savienības Oficiālais Vēstnesis

               L 25/31

         PADOMES LĒMUMS
   (2011. gada 24. janvāris),
   ar ko ieceļ amatā Reģionu komitejas trīs locekļus un četrus locekļa aizstājējus no Zviedrijas
   (2011/55/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 305. pantu,
   ņemot vērā Zviedrijas valdības priekšlikumu,
   tā kā:

               (1)

               Padome 2009. gada 22. decembrī un 2010. gada 18. janvārī pieņēma Lēmumu 2009/1014/ES un Lēmumu 2010/29/ES, ar ko uz laikposmu no 2010. gada 26. janvāra līdz 2015. gada 25. janvārim amatā ieceļ Reģionu komitejas locekļus un to aizstājējus (1).

               (2)

               Pēc Kent JOHANSSON kunga, Maria WALLHAGER NECKMAN kundzes un Kristina ALVENDAL kundzes pilnvaru termiņa beigām ir atbrīvojušās trīs Reģionu komitejas locekļu vietas. Pēc Susanna HABY kundzes, Bernth JOHNSON kunga, Jens NILSSON kunga un Ingela NYLUND WATZ kundzes pilnvaru termiņa beigām ir atbrīvojušās četras Reģionu komitejas locekļu aizstājēju vietas,

         IR PIEŅĒMUSI ŠO LĒMUMU.
   1. pants
   Ar šo uz atlikušo amata pilnvaru laiku līdz 2015. gada 25. janvārim Reģionu komitejā tiek iecelti:

               a)

               komitejas locekļu amatā:

                           —

                              Kent JOHANSSON kungs, Skara kommun,

                           —

                              Britt-Marie LÖVGREN kundze, Umeå kommun,

                           —

                              Jelena DRENJANIN kundze, Huddinge kommun;

                     kā arī

               b)

               komitejas locekļu aizstājēju amatā:

                           —

                              Martin ANDREASSON kungs, Västra Götalands läns landsting,

                           —

                              Marie SÄLLSTRÖM kundze, Blekinge läns landsting,

                           —

                              Marie-Louise RÖNNMARK kundze, Umeå kommun,

                           —

                              Carin JÄMTIN kundze, Stockholms kommun.

         2. pants
   Šis lēmums stājas spēkā tā pieņemšanas dienā.

      Briselē, 2011. gada 24. janvārī

            Padomes vārdā –

            priekšsēdētājs

         FAZEKAS S.

      (1)  OV L 348, 29.12.2009., 22. lpp., un OV L 12, 19.1.2010., 11. lpp.


title: 2007/839/EK: Padomes Lēmums ( 2007. gada 29. novembris ), lai noslēgtu Nolīgumu starp Eiropas Kopienu un Ukrainu par personu atpakaļuzņemšanu

text:
               18.12.2007

               LV

               Eiropas Savienības Oficiālais Vēstnesis

               L 332/46

         PADOMES LĒMUMS
   (2007. gada 29. novembris),
   lai noslēgtu Nolīgumu starp Eiropas Kopienu un Ukrainu par personu atpakaļuzņemšanu
   (2007/839/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu un jo īpaši tā 63. panta 3. punkta b) apakšpunktu saistībā ar 300. panta 2. punkta pirmās daļas pirmo teikumu un 300. panta 3. punkta pirmo daļu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Komisija Eiropas Kopienas vārdā risināja sarunas par nolīgumu ar Ukrainu par personu atpakaļuzņemšanu.

               (2)

               Saskaņā ar Padomes 2007. gada 12. jūnija Lēmumu nolīgums tika Eiropas Kopienas vārdā parakstīts 2007. gada 18. jūnijā, ņemot vērā tā iespējamo noslēgšanu vēlāk.

               (3)

               Nolīgums būtu jāapstiprina.

               (4)

               Ar nolīgumu izveido Apvienoto atpakaļuzņemšanas komiteju, kas var pieņemt savu reglamentu. Tādēļ šajā gadījumā ir lietderīgi paredzēt vienkāršotu procedūru Kopienas nostājas izstrādāšanai.

               (5)

               Saskaņā ar 3. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Apvienotā Karaliste ir paziņojusi, ka tā vēlas piedalīties šā lēmuma pieņemšanā un piemērošanā.

               (6)

               Saskaņā ar 1. un 2. pantu Protokolā par Apvienotās Karalistes un Īrijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, un neskarot minētā protokola 4. pantu, Īrija nepiedalās šā lēmuma pieņemšanā, un Īrijai šis lēmums nav saistošs un nav jāpiemēro.

               (7)

               Saskaņā ar 1. un 2. pantu Protokolā par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam, Dānija nepiedalās šā lēmuma pieņemšanā, un Dānijai šis lēmums nav saistošs un nav piemēro,

         IR NOLĒMUSI ŠĀDI.
   1. pants
   Ar šo Kopienas vārdā tiek apstiprināts Nolīgums starp Eiropas Kopienu un Ukrainu par personu atpakaļuzņemšanu.
   Nolīguma teksts ir pievienots šim lēmumam.
   2. pants
   Padomes priekšsēdētājs sniedz nolīguma 20. panta 2. punktā paredzēto paziņojumu (2).
   3. pants
   Nolīguma 15. pantā paredzētajā Apvienotajā atpakaļuzņemšanas komitejā Kopienu pārstāv Komisija, kam palīdz dalībvalstu eksperti.
   4. pants
   Apspriedusies ar Padomes izraudzītu īpašu komiteju, Komisija pieņem Kopienas nostāju Apvienotajā atpakaļuzņemšanas komitejā attiecībā uz tās reglamenta pieņemšanu saskaņā ar nolīguma 15. panta 5. punktu.
   5. pants
   Šo lēmumu publicē Eiropas Savienības Oficiālajā Vēstnesī.

      Briselē, 2007. gada 29. novembrī

            Padomes vārdā —

            priekšsēdētājs

         M. LINO

      (1)  Atzinums sniegts 2007. gada 13. novembrī (Oficiālajā Vēstnesī vēl nav publicēts).

      (2)  Nolīguma spēkā stāšanās datumu Padomes Ģenerālsekretariāts publicēs Eiropas Savienības Oficiālajā Vēstnesī.
    ---documentbreak---

               18.12.2007

               LV

               Eiropas Savienības Oficiālais Vēstnesis

               L 332/48

         NOLĪGUMS
   starp Eiropas Kopienu un Ukrainu par personu atpakaļuzņemšanu
   EIROPAS KOPIENA,
   turpmāk “Kopiena”,
   un
   UKRAINA,
   turpmāk “Līgumslēdzējas puses”;
   APŅĒMUŠĀS veicināt savu sadarbību, lai efektīvāk apkarotu nelikumīgu imigrāciju,
   RAIZĒJOTIES par organizētās noziedzības grupējumu aktivitātes pieaugumu saistībā ar migrantu nelikumīgu ievešanu,
   VĒLOTIES ar šo nolīgumu, pamatojoties uz savstarpīguma principu, izveidot ātras un efektīvas procedūras tādu personu identifikācijai un drošai un atbilstīgai atpakaļnosūtīšanai, kuras neatbilst vai vairs neatbilst iebraukšanas un atrašanās nosacījumiem Ukrainas teritorijā vai kādas Eiropas Savienības dalībvalsts teritorijā, un sadarbības garā atvieglot šādu personu tranzītu,
   APSVEROT, ka gadījumos, kad tas būtu piemēroti, Ukraina un Eiropas Savienības dalībvalstīm būtu jāpieliek visas pūles, lai nosūtītu to teritorijās nelegāli ieceļojušos trešo valstu valstspiederīgos un bezvalstniekus atpakaļ uz to izcelsmes vai pastāvīgās uzturēšanās valstīm,
   ATZĪSTOT nepieciešamību ievērot cilvēktiesības un brīvības un uzsverot, ka šis nolīgums neskar Kopienu, Eiropas Savienības dalībvalstu un Ukrainas tiesības un pienākumus, kas izriet no 1948. gada 10. decembra Vispārējo cilvēktiesību deklarācijas un starptautiskajiem tiesību aktiem, jo īpaši no 1950. gada 4. novembra Eiropas Cilvēktiesību un pamatbrīvību aizsardzības konvencijas, 1951. gada 28. jūlija Konvencijas par bēgļu statusu un 1967. gada 31. janvāra Protokola par bēgļu statusu, 1966. gada 19. decembra Apvienoto Nāciju Starptautiskā pakta par civilajām un politiskajām tiesībām un starptautiskajiem tiesību aktiem par izdošanu,
   ŅEMOT VĒRĀ, ka sadarbība starp Ukrainu un Kopienu atpakaļuzņemšanas jomā un savstarpējas ceļošanas atvieglošanā ir abu pušu interesēs,
   ŅEMOT VĒRĀ, ka šis nolīgums ietilpst Eiropas Kopienas dibināšanas līguma IV sadaļas darbības jomā un tā noteikumi neattiecas uz Dānijas Karalisti saskaņā ar Protokolu par Dānijas nostāju, kas pievienots Līgumam par Eiropas Savienību un Eiropas Kopienas dibināšanas līgumam,
   IR VIENOJUŠĀS PAR TURPMĀKO.
   1. pants
   Definīcijas
   Šajā nolīgumā izmanto šādas definīcijas:

               a)

               “Līgumslēdzējas puses” ir Ukraina un Kopiena;

               b)

               “dalībvalsts” ir jebkura Eiropas Savienības dalībvalsts, izņemot Dānijas Karalisti un Īriju;

               c)

               “dalībvalsts valstspiederīgais” ir jebkura persona, kurai ir kādas dalībvalsts valstspiederība, kā noteikts Kopienā;

               d)

               “Ukrainas valstspiederīgais” ir jebkura persona, kurai ir Ukrainas valstspiederība;

               e)

               “trešās valsts valstspiederīgais” ir jebkura persona, kurai ir tādas valsts valstspiederība, kas nav Ukraina vai kāda no dalībvalstīm;

               f)

               “bezvalstnieks” ir jebkura persona, kurai nav valstspiederības;

               g)

               “uzturēšanās atļauja” ir jebkura veida apliecinošs dokuments, ko izdevusi Ukraina vai kāda no dalībvalstīm, piešķirot personai tiesības pastāvīgi uzturēties attiecīgajā teritorijā. Tas neattiecas uz pagaidu atļaujām uzturēties attiecīgajā teritorijā sakarā ar patvēruma pieteikuma, bēgļa statusa pieteikuma vai uzturēšanās atļaujas pieteikuma izskatīšanu;

               h)

               “vīza” ir Ukrainas vai dalībvalsts izsniegta atļauja vai pieņemts lēmums, kas vajadzīgs, lai ieceļotu attiecīgajā teritorijā vai šķērsotu to tranzītā. Tas neattiecas uz lidostas tranzīta vīzu;

               i)

               “pieprasījuma iesniedzēja valsts” ir valsts (Ukraina vai kāda no dalībvalstīm), kura iesniedz atpakaļuzņemšanas pieprasījumu saskaņā ar šā nolīguma 5. pantu vai tranzīta pieteikumu saskaņā ar šā nolīguma 11. pantu;

               j)

               “pieprasījuma saņēmēja valsts” ir valsts (Ukraina vai kāda no dalībvalstīm), kurai iesniedz atpakaļuzņemšanas pieprasījumu saskaņā ar šā nolīguma 5. pantu vai tranzīta pieteikumu saskaņā ar šā nolīguma 11. pantu;

               k)

               “kompetentā iestāde” ir jebkura Ukrainas valsts iestāde vai dalībvalsts iestāde, kurai ir uzticēta šā nolīguma īstenošana saskaņā ar tā 16. pantu;

               l)

               “pierobežas apgabals” ir 30 km josla no kopīgās sauszemes robežas starp dalībvalsti un Ukrainu, kā arī jūras ostu teritorijas, tostarp muitas zonas, un dalībvalstu un Ukrainas starptautiskās lidostas.

         I   IEDAĻA
   ATPAKAĻUZŅEMŠANAS PIENĀKUMI
   2. pants
   Savas valsts valstspiederīgo atpakaļuzņemšana
   1.   Pieprasījuma saņēmēja valsts pēc pieprasījuma iesniedzējas valsts pieprasījuma un bez papildu formalitātēm, izņemot šajā nolīgumā paredzētās, uzņem atpakaļ savā teritorijā visas personas, kas neatbilst vai vairs neatbilst spēkā esošajiem ieceļošanas vai uzturēšanās nosacījumiem pieprasījuma iesniedzējas valsts teritorijā, ja saskaņā ar šā nolīguma 6. pantu ir iesniegti pierādījumi, ka šīs personas ir pieprasījuma saņēmējas valsts valstspiederīgie.
   Tas attiecas arī uz personām, kas pēc ieceļošanas pieprasījuma iesniedzējā valstī ir atteikušās no pieprasījuma saņēmējas valsts valstspiederības, neiegūstot pieprasījuma iesniedzējas valsts valstspiederību.
   2.   Pieprasījuma saņēmēja dalībvalsts vajadzības gadījumā un bez kavēšanās izsniedz personai, kuras atpakaļuzņemšana ir apstiprināta, ceļošanas dokumentu ar vismaz sešu mēnešu ilgu derīguma termiņu; to izsniedz neatkarīgi no tās personas gribas, kura jāuzņem atpakaļ. Ja juridisku vai faktisku iemeslu dēļ attiecīgo personu nevar nosūtīt pirms sākotnēji izdotā ceļošanas dokumenta derīguma termiņa beigām, pieprasījuma saņēmēja valsts 14 kalendāro dienu laikā pagarina ceļošanas dokumenta termiņu vai, vajadzības gadījumā, izsniedz jaunu ceļošanas dokumentu ar tādu pašu derīguma termiņu. Ja pieprasījuma saņēmēja valsts 14 kalendāro dienu laikā nav izsniegusi ceļošanas dokumentu, pagarinājusi tā derīguma termiņu vai, vajadzības gadījumā, atjaunojusi to, tiek uzskatīts, ka pieprasījuma saņēmēja valsts neiebilst pret dokumentu, kuram ir beidzies derīguma termiņš.
   3. pants
   Trešās valsts valstspiederīgo un bezvalstnieku atpakaļuzņemšana
   1.   Pieprasījuma saņēmēja valsts pēc pieprasījuma iesniedzējas valsts pieprasījuma un bez papildu formalitātēm, izņemot šajā nolīgumā paredzētās, uzņem atpakaļ savā teritorijā trešo valstu valstspiederīgos vai bezvalstniekus, kas neatbilst vai vairs neatbilst spēkā esošajiem ieceļošanas vai uzturēšanās nosacījumiem pieprasījuma iesniedzējas valsts teritorijā, ja saskaņā ar šā nolīguma 7. pantu ir iesniegti pierādījumi, ka šīs personas ir:

               a)

               nelegāli ieceļojušas dalībvalstu teritorijā, ierodoties tieši no Ukrainas teritorijas, vai nelegāli ieceļojušas Ukrainas teritorijā, ierodoties tieši no dalībvalstu teritorijas;

               b)

               iebraukšanas laikā šīm personām bija derīga uzturēšanās atļauja, ko izsniegusi pieprasījuma saņēmēja dalībvalsts;
               vai

               c)

               ieceļošanas brīdī tām bija derīga vīza, ko izsniegusi pieprasījuma saņēmēja valsts, un tās ir ieceļojušas pieprasījuma iesniedzējā valstī, ierodoties tieši no pieprasījuma saņēmējas valsts.

         2.   Šā panta 1. punktā noteiktais atpakaļuzņemšanas pienākums neattiecas uz gadījumiem, kad:

               a)

               trešās valsts valstspiederīgais vai bezvalstnieks bijis tikai gaisa ceļojuma tranzītā caur starptautisko lidostu pieprasījuma saņēmējā valstī;

               b)

               pieprasījuma iesniedzēja valsts ir izsniegusi trešās valsts valstspiederīgajam vai bezvalstniekam vīzu vai uzturēšanās atļauju pirms vai pēc ieceļošanas tās teritorijā, izņemot šādus gadījumus:

                           i)

                           šai personai ir vīza vai uzturēšanās atļauja, kuru ir izsniegusi pieprasījuma saņēmēja valsts, un šā dokumenta derīguma termiņš ir garāks; vai

                           ii)

                           pieprasījuma iesniedzējas valsts izsniegtā vīza vai uzturēšanās atļauja ir saņemta, uzrādot viltotus vai falsificētus dokumentus;

               c)

               trešās valsts valstspiederīgajam vai bezvalstniekam nav vajadzīga vīza ieceļošanai pieprasījuma iesniedzējā valstī.

         3.   Attiecībā uz dalībvalstīm 1. punkta b) un/vai c) apakšpunktā minēto atpakaļuzņemšanas pienākumu pilda dalībvalsts, kas ir izsniegusi vīzu vai uzturēšanās atļauju. Ja vīzu vai uzturēšanās atļauju ir izsniegušas divas vai vairākas dalībvalstis, 1. punkta b) un/vai c) apakšpunktā noteiktais atpakaļuzņemšanas pienākums ir tai dalībvalstij, kura izdevusi dokumentu ar ilgāku derīguma termiņu, vai, ja vienam vai vairākiem no šiem dokumentiem derīguma termiņš ir beidzies, to dokumentu, kurš vēl ir derīgs. Ja neviens no šiem dokumentiem vairs nav derīgs, 1. punkta b) un/vai c) apakšpunktā noteikto atpakaļuzņemšanas pienākumu uzņemas dalībvalsts, kas izdevusi dokumentu ar nesenāko beigu datumu. Ja šādus dokumentus nevar uzrādīt, 1. punktā minēto atpakaļuzņemšanas pienākumu uzņemas pēdējā dalībvalsts, no kuras persona ir izceļojusi.
   4.   Pēc tam, kad pieprasījuma saņēmēja valsts ir apstiprinājusi atpakaļuzņemšanas pieprasījumu, pieprasījuma iesniedzēja valsts izsniedz personai, kuras atpakaļuzņemšana ir apstiprināta, pieprasījuma saņēmējas valsts atzītu ceļošanas dokumentu. Ja pieprasījuma iesniedzēja valsts ir ES dalībvalsts, šis ceļošanas dokuments ir ES standarta ceļošanas dokuments saistībā ar izraidīšanu, kura forma ir noteikta ar ES Padomes 1994. gada 30. novembra Ieteikumu (7. pielikums). Ja pieprasījuma iesniedzēja valsts ir Ukraina, šis ceļošanas dokuments ir Ukrainas apliecība par atpakaļnosūtīšanu (8. pielikums).
   4. pants
   Atpakaļuzņemšana kļūdas pēc
   Pieprasījuma iesniedzēja valsts uzņem jebkuru personu, kas ir uzņemta atpakaļ pieprasījuma saņēmējā valstī, ja trīs mēnešu laikā pēc attiecīgās personas nodošanas ir noskaidrots, ka nav izpildītas šā nolīguma 2. vai 3. pantā noteiktās prasības.
   Šādos gadījumos šā nolīguma procedurālos noteikumos piemēro mutatis mutandis, un pieprasījuma saņēmēja valsts paziņo visu pieejamo informāciju par uzņemamās personas patieso identitāti un valstspiederību.
   II   IEDAĻA
   ATPAKAĻUZŅEMŠANAS KĀRTĪBA
   5. pants
   Atpakaļuzņemšanas pieprasījums
   1.   Ievērojot 2. punktu, lai pārsūtītu personu, kas jāuzņem atpakaļ, balstoties uz vienu no 2. un 3. pantā minētajiem pienākumiem, iesniedz atpakaļuzņemšanas pieprasījumu pieprasījuma saņēmējas valsts kompetentajai iestādei.
   2.   Ja personai, kas jāuzņem atpakaļ, ir derīgs ceļošanas dokuments vai personas apliecība vai ja tā ir trešās valsts valstspiederīgais vai bezvalstnieks, derīga vīza vai pieprasījuma saņēmējas valsts izsniegta uzturēšanās atļauja, šādas personas pārsūtīšanai nav vajadzīgs pieprasījuma iesniedzējas valsts īpašs pieprasījums par atpakaļuzņemšanu vai rakstisks paziņojums pieprasījuma saņēmējas valsts kompetentajai iestādei.
   3.   Neskarot 2. punktu, ja persona ir aizturēta pieprasījuma iesniedzējas valsts pierobežas apgabalā 48 stundu laikā pēc tam, kad šī persona ir nelikumīgi šķērsojusi valsts robežu (ietverot jūras ostas un lidostas), ierodoties tieši no pieprasījuma saņēmējas valsts, pieprasījuma iesniedzēja valsts var iesniegt atpakaļuzņemšanas pieprasījumu divu dienu laikā pēc šīs personas aizturēšanas (paātrinātā procedūra).
   4.   Atpakaļuzņemšanas pieprasījumā iekļauj šādu informāciju:

               a)

               visas pieejamās ziņas par personu, kura jāuzņem atpakaļ (piemēram, vārds, uzvārds, dzimšanas datums un vieta, dzimums un pēdējā dzīvesvieta);

               b)

               pierādījumi attiecībā uz valstspiederību un nosacījumi trešās valsts valstspiederīgo un bezvalstnieku atpakaļuzņemšanai.

         5.   Vajadzības gadījumā atpakaļuzņemšanas pieprasījumā būtu jāiekļauj arī šāda informācija:

               a)

               norāde par to, ka pārvietojamai personai var būt vajadzīga palīdzība vai aprūpe, ja attiecīgā persona ir skaidri izteikusi piekrišanu šādai norādei;

               b)

               citi aizsardzības vai drošības pasākumi, kas var būt vajadzīgi atsevišķā pārsūtīšanas gadījumā.

         6.   Kopēja veidlapa, kas izmantojama atpakaļuzņemšanas pieprasījumiem, ir pievienota šim nolīgumam kā 5. pielikums.
   6. pants
   Valstspiederību apliecinoši pierādījumi
   1.   Saskaņā ar šā nolīguma 2. panta 1. punktu pieprasījuma saņēmējas valsts valstspiederību var:

               a)

               pierādīt ar jebkuriem šā nolīguma 1. pielikumā minētajiem dokumentiem, pat ja to derīguma termiņš ir beidzies. Ja tiek iesniegti šādi dokumenti, pieprasījuma saņēmēja valsts atzīst valstspiederību, nepieprasot turpmāku izmeklēšanu. Valstspiederības pierādījumu nevar pamatot ar viltotiem vai falsificētiem dokumentiem;

               b)

               noteikt ar jebkuriem šā nolīguma 2. pielikumā minētajiem dokumentiem, pat ja to derīguma termiņš ir beidzies. Ja tiek iesniegti šādi dokumenti, pieprasījuma saņēmēja valsts uzskata, ka valstspiederība ir noteikta, ja vien tā nevar pierādīt pretējo, pamatojoties uz izmeklēšanu, kurā piedalās pieprasījuma iesniedzējas valsts kompetentās iestādes. Valstspiederību nevar noteikt, pamatojoties uz viltotiem vai falsificētiem dokumentiem.

         2.   Ja nav iespējams uzrādīt nevienu no 1. vai 2. pielikumā uzskaitītajiem dokumentiem, pieprasījuma saņēmējas valsts diplomātiskā pārstāvniecība 10 kalendāro dienu laikā veic tās personas, kas jāuzņem atpakaļ, iztaujāšanu, lai noskaidrotu tās valstspiederību. Laiku sāk skaitīt no dienas, kad saņemts atpakaļuzņemšanas pieprasījums.
   7. pants
   Pierādījumi attiecībā uz trešo valstu valstspiederīgajiem un bezvalstniekiem
   1.   Saskaņā ar šā nolīguma 3. panta 1. punkta a) apakšpunktu trešo valstu valstspiederīgo un bezvalstnieku atpakaļuzņemšanas nosacījumus var:

               a)

               pierādīt ar jebkuriem šā nolīguma 3.a pielikumā minētajiem dokumentiem. Ja tiek iesniegti šādi dokumenti, pieprasījuma saņēmēja valsts atzīst nelegālu ieceļošanu no savas teritorijas pieprasījuma iesniedzējas valsts teritorijā (vai dalībvalstu teritorijā, ja pieprasījuma saņēmēja valsts ir Ukraina);

               b)

               noteikt ar jebkuriem šā nolīguma 3.b pielikumā minētajiem dokumentiem. Ja šādi dokumenti tiek iesniegti, pieprasījuma saņēmēja valsts veic izmeklēšanu un dod atbildi ne vēlāk kā 20 kalendāro dienu laikā. Ja atbilde ir pozitīva vai noteiktajā termiņā atbilde nav dota, pieprasījuma saņēmēja valsts atzīst nelegālu ieceļošanu no savas teritorijas pieprasījuma iesniedzējas valsts teritorijā (vai dalībvalstu teritorijā, ja pieprasījuma saņēmēja valsts ir Ukraina).

         2.   Saskaņā ar šā nolīguma 3. panta 1. punkta a) apakšpunktu nelikumīgu ieceļošanu pieprasījuma iesniedzējas valsts teritorijā nosaka, pamatojoties uz attiecīgās personas ceļošanas dokumentiem, kas nesatur pieprasījuma iesniedzējā valstī vajadzīgo vīzu vai citu uzturēšanās atļauju. Pieprasījuma iesniedzējas valsts attiecīgi pamatots paziņojums, ka attiecīgajai personai nav vajadzīgo ceļošanas dokumentu, vīzas vai uzturēšanas atļaujas, tāpat ir nelikumīgas ieceļošanas, atrašanās vai uzturēšanās prima facie pierādījums.
   3.   Saskaņā ar šā nolīguma 3. panta 1. punkta b) un c) apakšpunktu trešo valstu valstspiederīgo un bezvalstnieku atpakaļuzņemšanas nosacījumus var:

               a)

               pierādīt ar jebkuriem šā nolīguma 4.a pielikumā minētajiem dokumentiem. Ja tiek iesniegti šādi dokumenti, pieprasījuma saņēmēja valsts atzīst šādu personu uzturēšanos savā teritorijā, nepieprasot turpmāku izmeklēšanu;

               b)

               noteikt ar jebkuriem šā nolīguma 4.b pielikumā minētajiem dokumentiem. Ja šādi dokumenti tiek iesniegti, pieprasījuma saņēmēja valsts veic izmeklēšanu un dod atbildi ne vēlāk kā 20 kalendāro dienu laikā. Ja atbilde ir pozitīva vai noteiktajā termiņā atbilde nav dota, pieprasījuma saņēmēja valsts atzīst šādu personu uzturēšanos savā teritorijā.

         4.   Trešo valstu valstspiederīgo un bezvalstnieku atpakaļuzņemšanas nosacījumus nevar pamatot ar viltotiem vai falsificētiem dokumentiem.
   8. pants
   Termiņi
   1.   Atpakaļuzņemšanas pieprasījums ir jāiesniedz pieprasījuma saņēmējas valsts kompetentajai iestādei viena gada laikā no dienas, kad pieprasījuma iesniedzējas valsts kompetentā iestāde ir ieguvusi informāciju par to, ka trešās valsts valstspiederīgais vai bezvalstnieks neatbilst vai vairs neatbilst nosacījumiem, kas ir spēkā attiecībā uz ieceļošanu, atrašanos vai uzturēšanos.
   Atpakaļuzņemšanas pienākums nav spēkā, ja pieprasījums par šādu personu atpakaļuzņemšanu ir iesniegts pēc minētā termiņa beigām. Ja pieprasījuma savlaicīgai iesniegšanai ir kādi juridiski vai faktiski šķēršļi, termiņu pēc pieprasījuma var pagarināt līdz 30 kalendārajām dienām.
   2.   Izņemot gadījumus, kad piemēro 7. panta 1. punkta b) apakšpunktā un 3. punkta b) apakšpunktā minētos termiņus, pieprasījuma saņēmēja valsts atbild uz atpakaļuzņemšanas pieprasījumu bez nepamatotas kavēšanās un jebkurā gadījumā 14 kalendāro dienu laikā pēc šāda pieprasījuma saņemšanas. Ja savlaicīgai atbildei uz pieprasījumu ir kādi juridiski vai faktiski šķēršļi, termiņu pēc pienācīgi pamatota lūguma var pagarināt, bet nekādā gadījumā ne vairāk kā līdz 30 kalendārajām dienām.
   3.   Ja atpakaļuzņemšanas pieprasījumu iesniedz saskaņā ar paātrināto procedūru (5. panta 3. punkts), atbilde jāsniedz divu darbdienu laikā pēc šāda pieprasījuma saņemšanas. Ja nepieciešams, pēc pieprasījuma saņēmējas valsts pienācīgi pamatota lūguma un pēc pieprasījuma iesniedzējas valsts apstiprinājuma pieprasījuma atbildes termiņu var pagarināt par vienu darbdienu.
   4.   Ja šā panta 2. un 3. punktā noteiktajos termiņos nav saņemta atbilde, uzskata, ka personas pārsūtīšana ir akceptēta.
   5.   Pieprasījuma iesniedzēja valsts saņem atpakaļuzņemšanas prasības noraidījuma pamatojumu.
   6.   Pēc tam, kad ir panākta vienošanās vai, attiecīgā gadījumā, ir beidzies 2. punktā noteiktais termiņš, saskaņā ar šā nolīguma 9. panta 1. punktu kompetentās iestādes bez kavēšanās pārsūta attiecīgo personu. Pēc pieprasījuma iesniedzējas valsts lūguma šo termiņu var pagarināt uz tik ilgu laiku, cik nepieciešams pārsūtīšanas juridisko vai praktisko šķēršļu novēršanai.
   9. pants
   Pārsūtīšanas kārtība un transportēšanas veids
   1.   Pieprasījuma iesniedzējas valsts un pieprasījuma saņēmējas valsts kompetentās iestādes pirms personas pārsūtīšanas iepriekš vienojas rakstiski par pārsūtīšanas dienu, ieceļošanas vietu, iespējamo eskortu un citu informāciju, kas attiecas uz pārsūtīšanu.
   2.   Ir pieļaujami visi transportēšanas veidi – pa gaisu, sauszemi vai jūru. Pārsūtīšanai ar gaisa transportu nav obligāti jāizmanto pieprasījuma iesniedzējas valsts vai pieprasījuma saņēmējas valsts aviopārvadātāji, un šim nolūkam var izmantot gan regulāros reisus, gan līgumreisus. Ja ir nepieciešams eskorts, nav noteikts ierobežojums, ka tas sastāv tikai no pieprasījuma iesniedzējas valsts pilnvarotām personām, ja vien tās ir Ukrainas vai kādas dalībvalsts pilnvarotas personas.
   III   IEDAĻA
   TRANZĪTA OPERĀCIJAS
   10. pants
   Principi
   1.   Dalībvalstis un Ukraina veic trešo valstu valstspiederīgo vai bezvalstnieku tranzītu tikai tajos gadījumos, kad nevar veikt šādu personu atpakaļnosūtīšanu tieši uz galamērķa valsti.
   2.   Pieprasījuma saņēmēja valsts atļauj trešo valstu valstspiederīgo vai bezvalstnieku tranzītu, ja ir iespējama šādu personu turpmāka pārvadāšana citās iespējamajās tranzīta valstīs un galamērķa valsts ir garantējusi atpakaļuzņemšanu.
   3.   Trešo valstu valstspiederīgo vai bezvalstnieku tranzītu veic ar eskortu, ja pieprasījuma saņēmēja valsts ir izteikusi šādu lūgumu. Eskortētu tranzīta operāciju precīzu kārtību nosaka īstenošanas protokolos saskaņā ar 16. pantu.
   4.   Pieprasījuma saņēmēja valsts var atteikt tranzītu:

               a)

               ja trešās valsts valstspiederīgajam vai bezvalstniekam galamērķa valstī vai citā tranzītvalstī draud spīdzināšana, necilvēcīga vai pazemojoša apiešanās vai sods, vai nāves sods, vai vajāšana dēļ viņa rases, reliģijas, valstspiederības, piederības kādai sociālai grupai vai viņa politiskās pārliecības dēļ;

               b)

               ja trešās valsts valstspiederīgajam vai bezvalstniekam pieprasījuma saņēmējā valstī vai citā tranzītvalstī draud kriminālvajāšana vai sankcijas; vai

               c)

               sabiedrības veselības aizsardzības, iekšējās drošības, sabiedriskās kārtības un citu pieprasījuma saņēmējas valsts interešu dēļ.

         5.   Pieprasījuma saņēmēja valsts var atcelt jebkādu izsniegtu atļauju, ja šā panta 4. punktā minētie apstākļi rodas vai atklājas vēlāk, radot šķēršļus tranzīta operācijai, vai ja turpmākais ceļojums iespējamās tranzītvalstīs nav iespējams, vai atpakaļuzņemšana galamērķa valstī vairs nav garantēta.
   11. pants
   Tranzīta procedūra
   1.   Pieprasījums par tranzīta operāciju jāiesniedz pieprasījuma saņēmējas valsts kompetentajai iestādei rakstiskā veidā, un tajā jābūt šādai informācijai:

               a)

               tranzīta veids (pa gaisu, sauszemi vai jūru), tranzīta maršruts, citas tranzītvalstis, ja tādas ir, un galamērķa valsts;

               b)

               attiecīgās personas dati (vārds, uzvārds, pirmslaulību uzvārds, citi lietotie vārdi vai pieņemtie vārdi, dzimšanas datums, dzimums un, ja iespējams, dzimšanas vieta, valstspiederība, valoda, ceļošanas dokumenta veids un numurs);

               c)

               plānotā ieceļošanas vieta, pārsūtīšanas laiks un iespējamā eskorta izmantošana;

               d)

               deklarācija par to, ka no pieprasījuma iesniedzējas valsts viedokļa 10. panta 2. punkta nosacījumi ir izpildīti un ka nav zināmi nekādi iemesli atteikumam saskaņā ar 10. panta 4. punktu.

         Kopēja veidlapa, kas izmantojama tranzīta pieprasījumiem, ir pievienota šim nolīgumam kā 6. pielikums.
   2.   Pieprasījuma saņēmēja valsts 10 kalendāro dienu laikā pēc pieprasījuma saņemšanas rakstiski informē pieprasījuma iesniedzēju valsti, ka tā piekrīt tranzīta operācijai, un apstiprina ieceļošanas vietu un paredzamo uzņemšanas laiku vai informē to par tranzīta atteikumu un šāda atteikuma iemesliem.
   3.   Ja tranzīta operācija notiek ar gaisa transportu, personu, kas jāuzņem atpakaļ, un iespējamo eskortu atbrīvo no lidostas tranzītvīzas pieprasīšanas.
   4.   Pieprasījuma saņēmējas valsts kompetentās iestādes pēc abpusējām apspriedēm palīdz veikt tranzīta operācijas, jo īpaši veicot attiecīgo personu uzraudzību un nodrošinot šim nolūkam piemērotus līdzekļus.
   IV   IEDAĻA
   IZMAKSAS
   12. pants
   Transporta un tranzīta izmaksas
   Visas transporta izmaksas, kas radušās saistībā ar atpakaļuzņemšanu un tranzītu saskaņā ar šo nolīgumu, līdz pat galamērķa valsts robežai sedz pieprasījuma iesniedzēja valsts, tā sedz arī pieprasījuma saņēmējas valsts izmaksas par transportu un uzturēšanos saistībā ar personu atpakaļnosūtīšanu saskaņā ar šā nolīguma 4. pantu. Tas neskar dalībvalstu un Ukrainas kompetento iestāžu tiesības atgūt šādas izmaksas no attiecīgās personas vai trešām personām.
   V   IEDAĻA
   DATU AIZSARDZĪBA UN NEIETEKMĒŠANAS KLAUZULA
   13. pants
   Datu aizsardzība
   1.   Personas datu paziņošana notiek tikai tad, ja šāda paziņošana ir vajadzīga Ukrainas vai dalībvalsts kompetentajām iestādēm šā nolīguma īstenošanai. Pārsūtot, apstrādājot vai izmantojot personas datus konkrētā gadījumā, Ukrainas kompetentās iestādes ievēro attiecīgus Ukrainas tiesību aktus un dalībvalsts kompetentās iestādes ievēro Direktīvas 95/46/EK noteikumus un savus tiesību aktus, kas pieņemti saskaņā ar minēto direktīvu.
   2.   Papildus ievēro šādus principus:

               a)

               personas dati jāapstrādā godīgi un likumīgi;

               b)

               personas dati jāvāc konkrētam, skaidram un likumīgam šā nolīguma īstenošanas nolūkam, un ne izplatītāja iestāde, ne saņēmēja iestāde tos turpmāk neapstrādā tādā veidā, kas nav saderīgs ar šo nolūku;

               c)

               personas datiem jābūt adekvātiem, atbilstīgiem un samērīgiem apjoma ziņā ar nolūkiem, kādiem tie savākti un/vai tālāk apstrādāti; konkrēti, paziņotie personas dati drīkst attiekties tikai uz:

                           i)

                           personas, kura jāuzņem atpakaļ, datiem (vārds, uzvārds, jebkādi iepriekšējie vārdi, citi lietotie vārdi vai pieņemtie vārdi, dzimums, civilstāvoklis, dzimšanas datums un vieta, pašreizējā un jebkāda iepriekšējā valstspiederība);

                           ii)

                           pasi, personas apliecību vai vadītāja apliecību un citiem identitātes vai ceļošanas dokumentiem (numurs, derīguma termiņš, izdošanas datums, izdevēja iestāde, izdošanas vieta);

                           iii)

                           pieturvietām un maršrutiem;

                           iv)

                           citām ziņām, kas vajadzīgas, lai identificētu pārvietojamo personu vai lai pārbaudītu atpakaļuzņemšanas prasības saskaņā ar šo nolīgumu;

               d)

               personas datiem jābūt precīziem un vajadzības gadījumā – atjauninātiem;

               e)

               personas dati glabājami tādā veidā, kas ļauj identificēt datu subjektus tikai tik ilgi, cik tas vajadzīgs, lai sasniegtu mērķi, kura dēļ šie dati savākti vai pakļauti tālākai apstrādei;

               f)

               gan izplatītāja iestāde, gan saņēmēja iestāde veic visus pamatotos pasākumus, lai nodrošinātu pienācīgu personas datu izlabošanu, izdzēšanu vai bloķēšanu, ja apstrāde neatbilst šā panta noteikumiem, jo īpaši, ja dati nav adekvāti, atbilstīgi, precīzi vai ja tie ir pārlieku apjomīgi, ņemot vērā apstrādes nolūku. Tas paredz ziņot otrai Līgumslēdzējai pusei par jebkādu datu labošanu, izdzēšanu un bloķēšanu;

               g)

               saņēmēja iestāde pēc pieprasījuma informē izplatītāju iestādi par izplatīto datu izmantošanu un par iegūtajiem rezultātiem;

               h)

               personas datus drīkst paziņot tikai kompetentajām iestādēm. To tālāka nosūtīšana citām iestādēm iepriekš jāsaskaņo ar nosūtītāju iestādi;

               i)

               izplatītāju un saņēmēju iestāžu pienākums ir rakstveidā reģistrēt personas datu izplatīšanu un saņemšanu.

         14. pants
   Neietekmēšanas klauzula
   1.   Šis nolīgums neskar tiesības, pienākumus un atbildību, kas izriet no starptautiskiem tiesību aktiem, kuri ir piemērojami attiecībā uz Kopienu, dalībvalstīm un Ukrainu, un jo īpaši no visām spēkā esošajām starptautiskajām konvencijām vai nolīgumiem, kurās tās ir Līgumslēdzējas puses, ietverot preambulā minētos dokumentus.
   2.   Šis nolīgums nekādā gadījumā neliedz personas atpakaļnosūtīšanu saskaņā ar citu oficiālu vai neoficiālu vienošanos.
   VI   IEDAĻA
   ĪSTENOŠANA UN PIEMĒROŠANA
   15. pants
   Apvienotā atpakaļuzņemšanas komiteja
   1.   Līgumslēdzējas puses sniedz savstarpēju palīdzību šā nolīguma piemērošanā un interpretēšanā. Šajā nolūkā tās izveido apvienoto atpakaļuzņemšanas komiteju (turpmāk “komiteja”), kurai ir šādi uzdevumi un kompetences:

               a)

               uzraudzīt šā nolīguma piemērošanu un nodrošināt regulāru informācijas apmaiņu par īstenošanas protokoliem, kurus noslēdz atsevišķas dalībvalstis un Ukraina saskaņā ar 16. pantu;

               b)

               sagatavot priekšlikumus un ieteikumus šā nolīguma grozījumiem;

               c)

               lemt par izpildes režīmu, kas vajadzīgs šā nolīguma vienādai piemērošanai.

         2.   Komitejas lēmumi Līgumslēdzējām pusēm ir saistoši.
   3.   Komitejas sastāvā ir Kopienas un Ukrainas pārstāvji; Kopienu pārstāv Komisija, kurai palīdz dalībvalstu eksperti.
   4.   Komiteju sasauc vajadzības gadījumā, ja to lūdz viena no Līgumslēdzējām pusēm.
   5.   Komiteja pieņem savu reglamentu.
   16. pants
   Īstenošanas protokoli
   1.   Ukraina un dalībvalsts var sagatavot īstenošanas protokolus, tajos ietverot noteikumus par:

               a)

               kompetento iestāžu norādīšanu;

               b)

               robežšķērsošanas vietām personu pārsūtīšanai;

               c)

               kompetento iestāžu komunikācijas metodēm;

               d)

               atpakaļnosūtīšanas kārtību saskaņā ar paātrināto procedūru;

               e)

               nosacījumiem eskortētai atpakaļnosūtīšanai, tostarp par trešo valstu valstspiederīgo un bezvalstnieku tranzītu eskorta pavadībā;

               f)

               citiem līdzekļiem un dokumentiem, kas ir vajadzīgi šā nolīguma īstenošanai;

               g)

               metodēm un procedūrām izdevumu segšanai saistībā ar šā nolīguma 12. panta īstenošanu.

         2.   Šā panta 1. punktā minētie īstenošanas protokoli stājas spēkā tikai pēc tam, kad par tiem ir paziņots 15. pantā minētajai komitejai.
   3.   Ukraina apņemas piemērot jebkuru 1. punkta d), e), f) vai g) apakšpunktā minēto īstenošanas protokola noteikumu, kas sagatavots ar vienu dalībvalsti, arī attiecībās ar jebkuru citu dalībvalsti pēc tās lūguma.
   17. pants
   Saistība ar dalībvalstu divpusējiem atpakaļuzņemšanas nolīgumiem
   1.   Saskaņā ar šā panta 2. punktu šā nolīguma noteikumiem ir lielāks spēks nekā citu divpusējo nolīgumu vai juridiski saistošu instrumentu noteikumiem par personu atpakaļuzņemšanu, kas ir noslēgti vai var tikt noslēgti saskaņā ar 16. pantu starp atsevišķām dalībvalstīm un Ukrainu, ciktāl to noteikumi ir nesaderīgi ar šo nolīgumu.
   2.   Divpusēju nolīgumu vai citu juridisko saistošu instrumentu, kas ir noslēgti starp atsevišķām dalībvalstīm un Ukrainu, noteikumus par bezvalstnieku un trešo valstu valstspiederīgo atpakaļuzņemšanu piemēro divu gadu laikā, kā tas noteikts 20. panta 3. punktā.
   VII   IEDAĻA
   NOBEIGUMA NOTEIKUMI
   18. pants
   Teritoriālā piemērošana
   1.   Ievērojot šā panta 2. punktu, šo nolīgumu piemēro attiecībā uz teritoriju, kurā ir piemērojams Eiropas Kopienu dibināšanas līgums, un Ukrainas teritoriju.
   2.   Šo nolīgumu nepiemēro Dānijas Karalistes teritorijā.
   19. pants
   Nolīguma grozījumi
   Līgumslēdzējas puses var grozīt vai papildināt šo nolīgumu, savstarpēji vienojoties. Grozījumus un papildinājumus sagatavo kā atsevišķus protokolus, kuri ir šā nolīguma sastāvdaļa, un tie stājas spēkā saskaņā ar šā nolīguma 20. pantā noteikto kārtību.
   20. pants
   Stāšanās spēkā, darbības ilgums un izbeigšana
   1.   Šo nolīgumu Līgumslēdzējas puses ratificē vai apstiprina saskaņā ar savām attiecīgajām procedūrām.
   2.   Ievērojot šā panta 3. punktu, šis nolīgums stājas spēkā otrā mēneša pirmajā dienā pēc tam, kad Līgumslēdzējas puses paziņojušas viena otrai, ka šā panta 1. punktā minētās procedūras ir pabeigtas.
   3.   Šā nolīguma 3. pantā minētās saistības sāk piemērot tikai divus gadus pēc dienas, kas minēta šā panta 2. punktā. Šo divu gadu laikā tās piemēro tikai attiecībā uz bezvalstniekiem un to trešo valstu valstspiederīgajiem, ar kurām Ukraina ir noslēgusi divpusējus līgumus vai vienošanās par atpakaļuzņemšanu. Kā noteikts 17. panta 2. punktā, šo divu gadu laikā turpina piemērot divpusēju nolīgumu vai citu juridisko saistošu instrumentu, kas ir noslēgti starp atsevišķām dalībvalstīm un Ukrainu, noteikumus par bezvalstnieku un trešo valstu valstspiederīgo atpakaļuzņemšanu.
   4.   Šis nolīgums ir noslēgts uz nenoteiktu laiku.
   5.   Katra Puse var šo nolīgumu denonsēt, iesniedzot otrai pusei oficiālu paziņojumu. Šis nolīgums zaudē spēku sešus mēnešus pēc paziņojuma iesniegšanas dienas.
   21. pants
   Pielikumi
   Šā nolīguma 1. līdz 8. pielikums ir tā sastāvdaļa.

      Luksemburgā divtūkstoš septītā gada astoņpadsmitajā jūnijā divos eksemplāros angļu, bulgāru, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu, zviedru valodā un ukraiņu valodā, un visi teksti ir vienlīdz autentiski.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar
         3a Євролейське Спiвтовaриство

         За Украйиа
         Por Ucrania
         Za Ukrajinu
         For Ukraine
         Für die Ukraine
         Ukraina nimel
         Για την Ουκρανία
         For Ukraine
         Pour l’Ukraine
         Per l’Ucraina
         Ukrainas vārdā
         Ukrainos vardu
         Ukrajna részéről
         Għall-Ukrajna
         Voor Oekraïne
         W imieniu Ukrainy
         Pela Ucrânia
         Pentru Ucraina
         Za Ukrajinu
         Za Ukrajino
         Ukrainan puolesta
         På Ukrainas vägnar
         За Υκραїиу

   1. PIELIKUMS
   KOPĒJAIS DOKUMENTU SARAKSTS ATTIECĪBĀ UZ VALSTSPIEDERĪBU
   (6. panta 1. punkta a) apakšpunkts)

               —

               Jebkāda veida pases (valsts pases, diplomātiskās pases, dienesta pases, grupu pases un aizvietotājpases, tostarp bērnu pases),

               —

               valsts izsniegtās personas apliecības (tostarp pagaidu apliecības),

               —

               karaklausības apliecības un militārā dienesta apliecības,

               —

               jūrnieka grāmatiņas, kapteiņa dienesta apliecības un jūrnieka pases,

               —

               pilsonības apliecības un cita veida oficiāli dokumenti, kuros minēta vai norādīta pilsonība.

         2. PIELIKUMS
   KOPĒJAIS DOKUMENTU SARAKSTS ATTIECĪBĀ UZ VALSTPIEDERĪBU
   (6. panta 1. punkta b) apakšpunkts)

               —

               Jebkuru šā nolīguma 1. pielikumā minēto dokumentu fotokopijas,

               —

               autovadītāja apliecības vai to fotokopijas,

               —

               dzimšanas apliecības vai to fotokopijas,

               —

               dienesta apliecības vai to fotokopijas,

               —

               liecinieku paziņojumi,

               —

               attiecīgās personas paziņojumi un valodu prasmes, ietverot jebkuru tādu oficiālu pārbaužu rezultātus, kas veiktas personas valstspiederības noteikšanai. Šajā pielikumā “oficiāla pārbaude” ir pārbaude, ko veic vai uzdod veikt pieprasījuma iesniedzējas valsts iestādes un ko atzīst pieprasījuma saņēmējas valsts iestādes,

               —

               jebkurš cits dokuments, kas var palīdzēt noteikt attiecīgās personas valstspiederību.

         3. PIELIKUMS
   KOPĒJAIS DOKUMENTU SARAKSTS ATTIECĪBĀ UZ TREŠO VALSTU VALSTSPIEDERĪGAJIEM UN BEZVALSTNIEKIEM
   (7. panta 1. punkts)

      3.A PIELIKUMS

                  —

                  Oficiāli paziņojumi, ko paātrinātās procedūras nolūkā ir snieguši pilnvaroti robežkontroles dienesta darbinieki, kuri var apliecināt, ka attiecīgā persona ir šķērsojusi robežu no pieprasījuma saņēmējas valsts tieši uz pieprasījuma iesniedzējas valsts teritoriju,

                  —

                  biļetes ar pasažiera vārdu lidmašīnu, vilcienu, autobusu vai kuģu maršrutos, kas pierāda attiecīgās personas uzturēšanos pieprasījuma saņēmējas valsts teritorijā un ieceļošanu no tās tieši pieprasījuma iesniedzējas valsts teritorijā (vai dalībvalstīs, ja pieprasījuma saņēmēja valsts ir Ukraina),

                  —

                  pasažieru saraksti lidmašīnu, vilcienu, autobusu vai kuģu maršrutos, kas pierāda attiecīgās personas uzturēšanos pieprasījuma saņēmējas valsts teritorijā un ieceļošanu no tās tieši pieprasījuma iesniedzējas valsts teritorijā (vai dalībvalstīs, ja pieprasījuma saņēmēja valsts ir Ukraina).

      3.B PIELIKUMS

                  —

                  Oficiāli paziņojumi, jo īpaši tādi, kurus veikuši pieprasījuma iesniedzējas valsts robežkontroles dienesta darbinieki un citi liecinieki, kuri var apliecināt, ka attiecīgā persona ir šķērsojusi robežu,

                  —

                  biļetes, kā arī jebkāda veida apliecinājumi un rēķini (piemēram, viesnīcas rēķini, ārsta/zobārsta apmeklējuma kartes, valsts/privātu iestāžu ieejas kartes, automašīnu nomas līgumi, kredītkaršu kvītis u.c.), kas skaidri liecina, ka attiecīgā persona ir uzturējusies pieprasījuma saņēmējas valsts teritorijā,

                  —

                  informācija, kas liecina, ka attiecīgā persona ir izmantojusi kurjera vai ceļojumu biroja pakalpojumus,

                  —

                  attiecīgās personas oficiāla liecība administratīvajā procesā vai tiesvedībā.

   4. PIELIKUMS
   KOPĒJAIS DOKUMENTU SARAKSTS ATTIECĪBĀ UZ TREŠO VALSTU VALSTSPIEDERĪGAJIEM UN BEZVALSTNIEKIEM
   (7. panta 2. punkts)

      4.a PIELIKUMS

                  —

                  Derīga vīza un/vai uzturēšanās atļauja, ko ir izsniegusi pieprasījuma saņēmēja dalībvalsts,

                  —

                  iebraukšanas/izbraukšanas zīmogi vai līdzīgi apstiprinājumi attiecīgās personas ceļošanas dokumentā vai cita veida pierādījums par iebraukšanu/izbraukšanu.

      4.b PIELIKUMS
      A daļā minēto dokumentu fotokopijas.

   5. PIELIKUMS

   6. PIELIKUMS

   7. PIELIKUMS
   ES STANDARTA CEĻOŠANAS DOKUMENTS SAISTĪBĀ AR IZRAIDĪŠANU
   (saskaņā ar ES Padomes 1994. gada 30. novembra Ieteikumā noteikto formu))
   8. PIELIKUMS
   UKRAINAS APLIECĪBA PAR ATPAKAĻNOSŪTĪŠANU
   UKRAINAS DEKLARĀCIJA
   “Ceļošanas dokuments” ir dokuments, kas derīgs, lai dotos uz ārzemēm, un ko ir izsniegusi Ukraina, viena no dalībvalstīm vai valsts, kuras pilsonis ir atpakaļuzņemamā persona, vai valsts, kurā tā pastāvīgi uzturas.
   KOPĪGĀ DEKLARĀCIJA PAR 2. PANTA 1. PUNKTU
   Līgumslēdzējas puses ņem vērā, ka saskaņā ar Ukrainas un dalībvalstu tiesību aktiem par valstspiederību Ukrainas vai Eiropas Savienības pilsonim nav iespējams atņemt viņa valstspiederību, nepiešķirot citu valstspiederību.
   Līgumslēdzējas puses ir vienisprātis laikus uzsākt savstarpējas konsultācijas, ja šī tiesiskā situācija mainītos.
   KOPĪGĀ DEKLARĀCIJA PAR DĀNIJU
   Līgumslēdzējas puses ņem vērā, ka šis nolīgums neattiecas uz Dānijas Karalistes teritoriju vai Dānijas Karalistes valstspiederīgajiem. Šādos apstākļos Ukrainai un Dānijai būtu lietderīgi noslēgt atpakaļuzņemšanas nolīgumu ar tādiem pašiem noteikumiem kā šajā nolīgumā.
   KOPĪGĀ DEKLARĀCIJA PAR ĪSLANDI UN NORVĒĢIJU
   Līgumslēdzējas puses ņem vērā ciešās attiecības starp Eiropas Kopienām un Īslandi un Norvēģiju, jo īpaši atbilstīgi 1999. gada 18. maija nolīgumam par šo valstu iesaistīšanos Šengenas acquis īstenošanā, piemērošanā un attīstībā. Šādos apstākļos Ukrainai būtu lietderīgi noslēgt atpakaļuzņemšanas nolīgumu ar Norvēģiju un Īslandi ar tādiem pašiem noteikumiem kā šajā nolīgumā.
   KOPĪGĀ DEKLARĀCIJA PAR TEHNISKO UN FINANSIĀLO PALĪDZĪBU
   Abas puses vienojas, ka šo nolīgumu tās īsteno, pamatojoties uz kopīgas atbildības, solidaritātes un vienlīdzīgu partnerattiecību principiem, ar mērķi pārvaldīt migrācijas plūsmas starp Ukrainu un Eiropas Savienību.
   Šajā kontekstā EK apņemas piešķirt finanšu resursus, lai atbalstītu Ukrainu šā nolīguma īstenošanā. Šajā sakarā īpaša uzmanība tiks pievērsta kapacitātes veidošanai. Šāds atbalsts ir jāsniedz saistībā ar vispārējām prioritātēm attiecībā uz palīdzību Ukrainai, kā daļa no kopējiem līdzekļiem, kas pieejami Ukrainai, un pilnībā ievērojot EK ārējās palīdzības attiecīgos īstenošanas noteikumus un procedūras.


title: 2005/459/EK: Komisijas Lēmums (2005. gada 22. jūnijs), ar ko principā atzīst tās dokumentācijas pilnīgumu, kura iesniegta sīkākai izskatīšanai saistībā ar iespējamo pinoksadēna iekļaušanu Padomes Direktīvas 91/414/EEK I pielikumā (izziņots ar dokumenta numuru K(2005) 1839) Dokuments attiecas uz EEZ

text:
               23.6.2005

               LV

               Eiropas Savienības Oficiālais Vēstnesis

               L 160/32

         KOMISIJAS LĒMUMS
   (2005. gada 22. jūnijs),
   ar ko principā atzīst tās dokumentācijas pilnīgumu, kura iesniegta sīkākai izskatīšanai saistībā ar iespējamo pinoksadēna iekļaušanu Padomes Direktīvas 91/414/EEK I pielikumā
   (izziņots ar dokumenta numuru K(2005) 1839)
   (Dokuments attiecas uz EEZ)
   (2005/459/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 6. panta 3. punktu,
   tā kā:

               (1)

               Direktīvā 91/414/EEK paredzēts izstrādāt Kopienas sarakstu par aktīvajām vielām, ko atļauts izmantot augu aizsardzības līdzekļos.

               (2)

                  Syngenta Ltd.2004. gada 31. martā iesniedza Apvienotās Karalistes iestādēm dokumentāciju par aktīvo vielu pinoksadēnu, pievienojot pieteikumu, kas vajadzīgs, lai panāktu minētās vielas iekļaušanu Direktīvas 91/414/EEK I pielikumā.

               (3)

               Apvienotās Karalistes iestādes Komisijai norādīja, ka sākotnējā pārbaudē izskatītā dokumentācija par attiecīgo aktīvo vielu atbilst tām prasībām attiecībā uz datiem un informāciju, kas noteiktas Direktīvas 91/414/EEK II pielikumā. Iesniegtā dokumentācija atbilst arī tām prasībām attiecībā uz datiem un informāciju, kas noteiktas Direktīvas 91/414/EEK III pielikumā un skar vienu augu aizsardzības līdzekli, kura sastāvā ir attiecīgā aktīvā viela. Saskaņā ar Direktīvas 91/414/EEK 6. panta 2. punktu dokumentācijas iesniedzējs pēc tam to nosūtīja Komisijai un citām dalībvalstīm, un to nodeva Pārtikas aprites un dzīvnieku veselības pastāvīgajai komitejai.

               (4)

               Ar šo lēmumu Kopienas līmenī oficiāli jāapstiprina tas, ka dokumentāciju principā uzskata par atbilstīgu tām prasībām attiecībā uz datiem un informāciju, kas noteiktas Direktīvas 91/414/EEK II pielikumā, un tām prasībām minētās direktīvas III pielikumā, kas skar vismaz vienu augu aizsardzības līdzekli, kura sastāvā ir attiecīgā aktīvā viela.

               (5)

               Šis lēmums neierobežo Komisijas tiesības pieprasīt no pieteikuma iesniedzēja papildu datus vai informāciju, ar ko precizē konkrētus jautājumus saistībā ar dokumentāciju.

               (6)

               Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO LĒMUMU.
   1. pants
   Neskarot Direktīvas 91/414/EEK 6. panta 4. punktu, tā dokumentācija par šā lēmuma pielikumā identificēto aktīvo vielu, kura iesniegta Komisijai un dalībvalstīm nolūkā panākt šīs vielas iekļaušanu minētās direktīvas I pielikumā, principā atbilst prasībām attiecībā uz datiem un informāciju, kas noteiktas minētās direktīvas II pielikumā.
   Iesniegtā dokumentācija atbilst arī tām prasībām attiecībā uz datiem un informāciju, kas noteiktas minētās direktīvas III pielikumā un skar vienu augu aizsardzības līdzekli, kura sastāvā ir attiecīgā aktīvā viela, ņemot vērā veidu, kādā līdzekli iecerēts izmantot.
   2. pants
   Ziņotāja dalībvalsts iespējami īsā laikā, bet ne vēlāk kā vienā gadā no šā lēmuma publicēšanas dienas Eiropas Savienības Oficiālajā Vēstnesī, sīki izskata attiecīgo dokumentāciju un informē Komisiju par izskatīšanas rezultātiem, pievienojot ieteikumus par attiecīgās aktīvās vielas iekļaušanu vai neiekļaušanu Direktīvas 91/414/EEK I pielikumā un minot ar to saistītos nosacījumus.
   3. pants
   Šis lēmums ir adresēts dalībvalstīm.

      Briselē, 2005. gada 22. jūnijā

            Komisijas vārdā —

            Komisijas loceklis

         Markos KYPRIANOU

      (1)  OV L 230, 19.8.1991., 1. lpp. Direktīvā jaunākie grozījumi izdarīti ar Komisijas Direktīvu 2005/34/EK (OV L 125, 18.5.2005., 5. lpp.).

      PIELIKUMS
      AKTĪVĀ VIELA, UZ KO ATTIECAS ŠIS LĒMUMS

                  Nr.

                  Vispārpieņemtais nosaukums, CIPAC identifikācijas numurs

                  Pieteikuma iesniedzējs

                  Pieteikuma iesniegšanas diena

                  Ziņotāja dalībvalsts

                  1.

                  Pinoksadēns CIPAC numurs vēl nav piešķirts

                     Syngenta Ltd

                  31.3.2004.

                  Apvienotā Karaliste


title: Padomes Lēmums (2001. gada 27. septembris) par Savstarpējās atzīšanas nolīguma noslēgšanu starp Eiropas Kopienu un Japānu

text:
Svarīgs juridisks paziņojums

|

32001D0747

Official Journal L 284 , 29/10/2001 P. 0001 - 0002

PADOMES LĒMUMS(2001. gada 27. septembris)par Savstarpējās atzīšanas nolīguma noslēgšanu starp Eiropas Kopienu un Japānu(2001/747/EK)EIROPAS SAVIENĪBAS PADOME,ņemot vērā Eiropas Kopienas dibināšanas līgumu, un jo īpaši tā 133. pantu saistībā ar 300. panta 2. punkta pirmās daļas pirmo teikumu, 3. punkta pirmās daļas pirmo teikumu un 4. punktu,ņemot vērā Komisijas priekšlikumu,tā kā:(1) Savstarpējās atzīšanas nolīgumu starp Eiropas Kopienu un Japānu Kopienas vārdā parakstīja 2001. gada 4. aprīlī, pieņemot, ka to, iespējams, noslēgs vēlāk un tas jāapstiprina.(2) Jānosaka attiecīgā iekšējā kārtība, lai nodrošinātu Nolīguma pareizo darbību. Tādēļ jāpiešķir Komisijai pilnvaras veikt grozījumus Nolīguma nozaru pielikumu B daļā un pieņemt konkrētus lēmumus attiecībā uz tā īstenošanu,IR PIEŅĒMUSI ŠO LĒMUMU.1. pantsAr šo Eiropas Kopienas vārdā ir apstiprināts Savstarpējās atzīšanas nolīgums starp Eiropas Kopienu un Japānu, ieskaitot tā pielikumus, kopā ar kopīgajām deklarācijām un Nobeiguma aktam pievienoto vēstuļu apmaiņu.Pirmajā daļā minētie dokumenti ir pievienoti šim lēmumam.2. pantsPadomes priekšsēdētājs Kopienas vārdā nosūta Nolīguma 14. pantā[1] paredzēto notu.3. pants1. Komisija, kam palīdz Padomes ieceltā īpašā komiteja (šeit turpmāk - "īpašā komiteja") pārstāv Kopienu apvienotajā komitejā, kura izveidota saskaņā ar Nolīguma 8. pantu, un apakškomitejās, kas izveidotas saskaņā ar tā paša panta 2. punktu. Komisija pēc apspriešanās ar īpašo komiteju sniedz paziņojumus, izskata pieprasījumus, veic informācijas apmaiņu un izstrādā priekšlikumus attiecībā uz:a) atbilstības novērtēšanas iestāžu reģistrāciju;b) iekārtu sarakstu sagatavošanu;c) atbilstības novērtēšanas iestāžu darbības izbeigšanu, apturēšanu vai aizliegšanu;d) apstiprinājuma nepieņemšanu un ar iekārtu palīdzību iegūto datu nepieņemšanu;e) to sertifikātu nepieņemšanu, ko izdevušas atbilstības novērtēšanas iestādes, kuru darbība ir apturēta;f) ekspertu iecelšanu amatā;g) darbībām, kas veiktas saistībā ar pārbaudēm, vizītēm vai apstrīdēšanu,kas minētas Nolīguma 5., 6., 7., 8., 9., 10. pantā un tā nozaru pielikumu attiecīgajos noteikumos.2. Komisija pēc apspriešanās ar īpašo komiteju nosaka nostāju, kas Kopienai jāpieņem apvienotajā komitejā, vai vajadzības gadījumā apakškomitejās attiecībā uz:a) reglamenta pieņemšanu saskaņā ar Nolīguma 8. panta 2. punktu;b) apakškomiteju izveidi saskaņā ar Nolīguma 8. panta 2. punktu;c) informācijas apmaiņas kārtības pieņemšanu saskaņā ar Nolīguma 8. panta 3. punkta c) apakšpunktu;d) atbilstības novērtēšanas iestāžu reģistrāciju, to pārbaudi un saistītajiem lēmumiem saskaņā ar Nolīguma 5., 7. pantu, 8. panta 3. punkta a) un d) apakšpunktu un 9. pantu;e) reģistrētu atbilstības novērtēšanas iestāžu un apstiprinātu iekārtu sarakstu izveidošanu un publicēšanu saskaņā ar Nolīguma 8. panta 3. punkta b) apakšpunktu;f) apstiprinātu iekārtu pārbaudi, apmeklējumu un apstrīdēšanu un saistītajiem lēmumiem saskaņā ar Nolīguma 5., 7. un 10. pantu;g) ārkārtēju situāciju un kārtības noteikšanu attiecībā uz iekārtu apmeklējumiem saskaņā ar Nolīguma 10. panta 2. punkta b) apakšpunktu;h) nozaru pielikuma īstenošanas procedūru noteikšanu attiecībā uz labu ražošanas praksi (GMP) saskaņā ar šā nozaru pielikuma 7. punkta b) un c) apakšpunktu un 9. punkta b) apakšpunktu.3. Komisija pēc apspriešanās ar īpašo komiteju pārvalda un apstiprina pārejas pasākumus, kas saistīti ar GMP nozaru pielikuma īstenošanu, un Eiropas Kopienas vārdā nosūta otrai pusei diplomātisko notu, ar ko apstiprina, ka priekšdarbi ir pabeigti (saskaņā ar 9. punkta a) apakšpunktu nozaru pielikumā par GMP).4. Komisija, apspriežoties ar īpašo komiteju, apstiprina visus grozījumus nozaru pielikumu B daļā un Eiropas Kopienas vārdā nosūta otrai pusei Nolīguma 15. panta 3. punkta b) apakšpunktā minēto diplomātisko notu.5. Visos pārējos gadījumos nostāju, kas Kopienai jānosaka apvienotajā komitejā vai apakškomitejā, pēc Komisijas priekšlikuma nosaka Padome ar kvalificētu balsu vairākumu.Briselē, 2001. gada 27. septembrīPadomes vārdā priekšsēdētājsM. Verwilghen[1] Nolīguma spēkā stāšanās dienu publicēs Eiropas Kopienu Oficiālajā Vēstnesī.


title: Padomes Lēmums (KĀDP) 2016/478 (2016. gada 31. marts), ar ko groza Lēmumu (KĀDP) 2015/1333 par ierobežojošiem pasākumiem saistībā ar situāciju Lībijā

text:
               1.4.2016

               LV

               Eiropas Savienības Oficiālais Vēstnesis

               L 85/48

         PADOMES LĒMUMS (KĀDP) 2016/478
   (2016. gada 31. marts),
   ar ko groza Lēmumu (KĀDP) 2015/1333 par ierobežojošiem pasākumiem saistībā ar situāciju Lībijā
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2015. gada 31. jūlijā Padome pieņēma Lēmumu (KĀDP) 2015/1333 (1).

               (2)

               2015. gada 16. martā Padome atgādināja, ka tikai politisks risinājums var nodrošināt stabilu turpmāko virzību un sekmēt mieru un stabilitāti Lībijā, un tā cita starpā norādīja, ka ir svarīgi atturēties no darbībām, kas varētu padziļināt pašreizējo šķelšanos.

               (3)

               Padome joprojām pauž nopietnas bažas par situāciju Lībijā un jo īpaši par darbībām, kas apdraud Lībijas mieru, drošību vai stabilitāti un kas traucē vai neļauj sekmīgi pabeigt Lībijas politisko pāreju, kā darbības, kas traucē īstenot 2015. gada 17. decembra Lībijas politisko vienošanos un veidot Nacionālās saskaņas valdību, ieskaitot atkārtotu bezdarbību no tādu personu puses, kam Lībijā ir politiska ietekme.

               (4)

               Ņemot vērā situācijas nopietnību Lībijā, to personu sarakstam, uz kurām attiecas ierobežojošie pasākumi, kā izklāstīts Lēmuma (KĀDP) 2015/1333 II un IV pielikumā, uz sešiem mēnešiem būtu jāpievieno vēl trīs personas.

               (5)

               Tādēļ Lēmums (KĀDP) 2015/1333 būtu attiecīgi jāgroza,

         IR PIEŅĒMUSI ŠO LĒMUMU.
   1. pants
   Lēmumu (KĀDP) 2015/1333 groza šādi:

               1)

               II un IV pielikumā iekļautajā sarakstā pievieno šā lēmuma pielikumā uzskaitītās personas.

               2)

               17. pantā pievieno šādus punktus:
               “3.   Lēmuma 8. panta 2. punktā minētie pasākumi uz II pielikumā iekļautajiem ierakstiem ar numuru 16, 17 un 18 attiecas līdz 2016. gada 2. oktobrim.
               4.   Lēmuma 9. panta 2. punktā minētie pasākumi uz IV pielikumā iekļautajiem ierakstiem ar numuru 21, 22 un 23 attiecas līdz 2016. gada 2. oktobrim.”

         2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.

      Briselē, 2016. gada 31. martā

            Padomes vārdā –

            priekšsēdētājs

         A.G. KOENDERS

      (1)  Padomes Lēmums (KĀDP) 2015/1333 (2015. gada 31. jūlijs) par ierobežojošiem pasākumiem saistībā ar situāciju Lībijā un ar ko atceļ Lēmumu 2011/137/KĀDP (OV L 206, 1.8.2015., 34. lpp.).

      PIELIKUMS

            “II PIELIKUMS

               Lēmuma 8. panta 2. punktā minēto personu un vienību saraksts

            A.   PERSONAS

                        Vārds, uzvārds

                        Identifikācijas informācija

                        Pamatojums

                        Sarakstā iekļaušanas datums

                        16.

                        SALEH ISSA GWAIDER, Agila

                        Dzimšanas datums: 1944. gads (nav apstiprināts)

                           Agila Saleh kopš 2014. gada 5. augusta bija Lībijas deputātu padomes priekšsēdētājs Pārstāvju palātā.
                        2015. gada 17. decembrīSaleh paziņoja, ka viņš iebilst pret 2015. gada 17. decembrī parakstīto Lībijas politisko vienošanos.
                        Deputātu padomes priekšsēdētāja amatā Saleh ir traucējis un kavējis Lībijas politisko pāreju, tostarp atsakoties Pārstāvju palātā 2016. gada 23. februārī rīkot balsošanu par Nacionālās saskaņas valdību (“NSV”).
                        2016. gada 23. februārīSaleh pieņēma lēmumu izveidot komiteju – ir paredzēts, ka tā rīkos tikšanās ar citiem locekļiem no “Lībijas–Lībijas procesa”, kurš iebilst pret Lībijas politisko vienošanos.

                        17.

                        GHWELL, Khalifa
                        jeb AL GHWEIL, Khalifa
                        AL-GHAWAIL, Khalifa

                        Dzimšanas datums: 1964. gads
                        Misratah

                           Khalifa Ghwell ir tā dēvētais starptautiski neatzītā Vispārējā nacionālā kongresa (“VNK”) (jeb “Nacionālās glābšanas valdības”) “premjerministrs un aizsardzības ministrs” un kā tāds ir atbildīgs par tā darbībām.
                        2015. gada 7. jūlijāKhalifa Ghwell piedalījās parakstīšanas ceremonijā, kur ar VNK “priekšsēdētāju”Nuri Abu Sahmain atklāja Nelokāmības fronti (Steadfastness Front (Alsomood)) – jaunu militāro spēku, ko veido septiņas brigādes, lai kavētu vienotības valdības izveidi Tripolē, tādējādi paužot atbalstu šiem spēkiem.
                        Kā VNK “premjerministram”Ghwell bija svarīga loma NSV, kas izveidota ar Lībijas politisko vienošanos, izveides traucēšanā.
                        2016. gada 15. janvārī, esot Tripoles VNK “premjerministram un aizsardzības ministram”, Ghwell pavēlēja arestēt jebkuru jaunās drošības komandas locekli, ko iecēlis Nacionālās saskaņas valdības ieceltais premjerministrs, ja tie ierastos Tripolē.

                        18.

                        ABU SAHMAIN, Nuri
                        jeb BOSAMIN, Nori
                        BO SAMIN, Nuri
                        BADI, Salahdin

                        Dzimšanas datums: 1956. gada 16. maijs

                           Zouara/Zuwara Lībija

                           Nuri Abu Sahmain ir tā dēvētais starptautiski neatzītā Vispārējā nacionālā kongresa (“VNK”) (jeb “Nacionālās glābšanas valdības”) “priekšsēdētājs” un kā tāds ir atbildīgs par tā darbībām.
                        Kā VNK “priekšsēdētājam”Nuri Abu Sahmain bija svarīga loma Lībijas politiskās vienošanās un Nacionālās saskaņas valdības (“NSV”) izveides traucēšanā un kavēšanā.
                        2015. gada 15. decembrīSahmain aicināja aizkavēt Lībijas politisko vienošanos, par kuru bija paredzēts vienoties sanāksmē 17. decembrī.
                        2015. gada 16. decembrīSahmain nāca klajā ar paziņojumu, ka VNK neatļauj nevienam no saviem locekļiem piedalīties minētajā sanāksmē vai parakstīt Lībijas politisko vienošanos.
                        Sarunās ar ANO īpašo pārstāvi 2016. gada 1. janvārīSahmain noraidīja Lībijas politisko vienošanos.”

            “IV PIELIKUMS

               Lēmuma 9. panta 2. punktā minēto personu un vienību saraksts

            A.   PERSONAS

                        Vārds, uzvārds

                        Identifikācijas informācija

                        Pamatojums

                        Sarakstā iekļaušanas datums

                        21.

                        SALEH ISSA GWAIDER, Agila

                        Dzimšanas datums: 1944. gads (nav apstiprināts)

                           Agila Saleh kopš 2014. gada 5. augusta bija Lībijas deputātu padomes priekšsēdētājs Pārstāvju palātā.
                        2015. gada 17. decembrīSaleh paziņoja, ka viņš iebilst pret 2015. gada 17. decembrī parakstīto Lībijas politisko vienošanos.
                        Deputātu padomes priekšsēdētāja amatā Saleh ir traucējis un kavējis Lībijas politisko pāreju, tostarp atsakoties Pārstāvju palātā 2016. gada 23. februārī rīkot balsošanu par Nacionālās saskaņas valdību.
                        2016. gada 23. februārīSaleh pieņēma lēmumu izveidot komiteju – ir paredzēts, ka tā rīkos tikšanās ar citiem locekļiem no “Lībijas–Lībijas procesa”, kurš iebilst pret Lībijas politisko vienošanos.

                        22.

                        GHWELL, Khalifa
                        jeb AL GHWEIL, Khalifa
                        AL-GHAWAIL, Khalifa

                        Dzimšanas datums: 1964. gads
                        Misratah

                           Khalifa Ghwell ir tā dēvētais starptautiski neatzītā Vispārējā nacionālā kongresa (“VNK”) (jeb “Nacionālās glābšanas valdības”) “premjerministrs un aizsardzības ministrs” un kā tāds ir atbildīgs par tā darbībām.
                        2015. gada 7. jūlijāKhalifa Ghwell piedalījās parakstīšanas ceremonijā, kur ar VNK “priekšsēdētāju”Nuri Abu Sahmain atklāja Nelokāmības fronti (Steadfastness Front (Alsomood)) – jaunu militāro spēku, ko veido 7 brigādes, lai kavētu vienotības valdības izveidi Tripolē, tādējādi paužot atbalstu šiem spēkiem.
                        Kā VNK “premjerministram”Ghwell bija svarīga loma Nacionālās saskaņas valdības (“NSV”), kas izveidota ar Lībijas politisko vienošanos, izveides traucēšanā.
                        2016. gada 15. janvārī, esot Tripoles VNK “premjerministram un aizsardzības ministram”, Ghwell pavēlēja arestēt jebkuru jaunās drošības komandas locekli, ko iecēlis Nacionālās saskaņas valdības ieceltais premjerministrs, ja tie ierastos Tripolē.

                        23.

                        ABU SAHMAIN, Nuri
                        jeb BOSAMIN, Nori
                        BO SAMIN, Nuri
                        BADI, Salahdin

                        Dzimšanas datums: 1956. gada 16. maijs
                        Zouara/Zuwara Libya

                           Nuri Abu Sahmain ir tā dēvētais starptautiski neatzītā Vispārējā nacionālā kongresa (“VNK”) (jeb “Nacionālās glābšanas valdības”) “priekšsēdētājs” un kā tāds ir atbildīgs par tā darbībām.
                        Kā VNK priekšsēdētājam Nuri Abu Sahmain bija svarīga loma Lībijas politiskās vienošanās un Nacionālās saskaņas valdības izveides traucēšanā un kavēšanā.
                        2015. gada 15. decembrīSahmain aicināja aizkavēt Lībijas politisko vienošanos, par kuru bija paredzēts vienoties sanāksmē 17. decembrī.
                        2015. gada 16. decembrīSahmain nāca klajā ar paziņojumu, ka VNK neatļauj nevienam no saviem locekļiem piedalīties minētajā sanāksmē vai parakstīt Lībijas politisko vienošanos.
                        Sarunās ar ANO īpašo pārstāvi 2016. gada 1. janvārīSahmain noraidīja Lībijas politisko vienošanos.”


title: Padomes Lēmums ( 2008. gada 25. februāris ), ar ko ieceļ Eiropas Profesionālās izglītības attīstības centra valdes locekli no Luksemburgas

text:
               5.3.2008

               LV

               Eiropas Savienības Oficiālais Vēstnesis

               C 60/1

      PADOMES LĒMUMS

   (2008. gada 25. februāris),
   ar ko ieceļ Eiropas Profesionālās izglītības attīstības centra valdes locekli no Luksemburgas
   (2008/C 60/01)
   EIROPAS SAVIENĪBAS PADOME,
   Ņemot vērā Padomes Regulu (EEK) Nr. 337/75 (1975. gada 10. februāris), ar ko izveido Eiropas Profesionālās izglītības attīstības centru (1), un jo īpaši tās 4. pantu,
   Ņemot vērā Luksemburgas valdības izvirzīto kandidatūru,
   tā kā

               (1)

               Ar 2006. gada 18. septembra lēmumu (2) Padome iecēla Eiropas Profesionālās izglītības attīstības centra valdes locekļus uz laikposmu no 2006. gada 18. septembra līdz 2009. gada 17. septembrim,

               (2)

               Centra valdē ir atbrīvojusies locekļa vieta valdības pārstāvju kategorijā, Gilbert ENGEL kungam atkāpjoties no amata,

               (3)

               Minētā centra valdes locekli no Luksemburgas vajadzētu iecelt uz atlikušo pilnvaru laiku, kas beidzas 2009. gada 17. septembrī.

         IR PIEŅĒMUSI ŠO LĒMUMU.
   Vienīgais pants
   Ar šo turpmāk minētā persona ir iecelta par Eiropas Profesionālās izglītības attīstības centra valdes locekli uz atlikušo pilnvaru laiku līdz 2009. gada 17. septembrim:
   VALDĪBAS PĀRSTĀVIS
   Luksemburga: Nic ALFF kungs

      Briselē, 2008. gada 25. februārī

            Padomes vārdā —

            priekšsēdētājs

         A. VIZJAK

      (1)  OV L 39, 13.2.1975., 1. lpp. Regulā jaunākie grozījumi izdarīti ar Regulu (EK) Nr. 2051/2004 (OV L 355, 1.12.2004., 1. lpp.).

      (2)  OV C 240, 5.10.2006., 1. lpp.


title: 2013/624/ES: Eiropas Parlamenta Lēmums ( 2013. gada 17. aprīlis ) par ITER un kodolsintēzes enerģētikas attīstības vajadzībām izveidotā Eiropas kopuzņēmuma 2011. finanšu gada budžeta izpildes apstiprināšanu

text:
               16.11.2013

               LV

               Eiropas Savienības Oficiālais Vēstnesis

               L 308/363

      EIROPAS PARLAMENTA LĒMUMS

   (2013. gada 17. aprīlis)
   par ITER un kodolsintēzes enerģētikas attīstības vajadzībām izveidotā Eiropas kopuzņēmuma 2011. finanšu gada budžeta izpildes apstiprināšanu
   (2013/624/ES)
   EIROPAS PARLAMENTS,

               —

               ņemot vērā Eiropas kopuzņēmuma ITER un kodolsintēzes enerģētikas attīstības vajadzībām 2011. finanšu gada galīgos pārskatus,

               —

               ņemot vērā Revīzijas palātas ziņojumu par ITER un kodolsintēzes enerģētikas attīstības vajadzībām izveidotā Eiropas kopuzņēmuma 2011. finanšu gada pārskatiem ar Kopuzņēmuma atbildēm (1),

               —

               ņemot vērā Eiropas Parlamenta Budžeta un Budžeta kontroles komitejas apvienotās delegācijas secinājumus pēc ITER apmeklējuma Kadarašā 2011. gada 16.–18. maijā,

               —

               ņemot vērā Padomes 2013. gada 12. februāra ieteikumu (05755/2013 – C7-0040/2013),

               —

               ņemot vērā Līguma par Eiropas Savienības darbību 319. pantu,

               —

               ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

               —

               ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 (3) atcelšanu un jo īpaši tās 208. pantu,

               —

               ņemot vērā Padomes 2007. gada 27. marta Lēmumu 2007/198/Euratom, ar ko izveido Eiropas Kopuzņēmumu ITER un kodolsintēzes enerģētikas attīstības vajadzībām un piešķir tam priekšrocības (4), un jo īpaši tā 5. panta 3. punktu,

               —

               ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

               —

               ņemot vērā Reglamenta 77. pantu un VI pielikumu,

               —

               ņemot vērā Budžeta kontroles komitejas ziņojumu (A7-0077/2013),

               1.

               sniedz Eiropas kopuzņēmuma ITER un kodolsintēzes enerģētikas attīstības vajadzībām direktoram apstiprinājumu par kopuzņēmuma 2011. finanšu gada budžeta izpildi;

               2.

               izklāsta savus konstatējumus turpmāk tekstā iekļautajā rezolūcijā;

               3.

               uzdod priekšsēdētājam šo lēmumu un rezolūciju, kas ir tā neatņemama daļa, nosūtīt Eiropas kopuzņēmuma ITER un kodolsintēzes enerģētikas attīstības vajadzībām direktoram, Padomei, Komisijai un Revīzijas palātai, kā arī nodrošināt to publicēšanu Eiropas Savienības Oficiālajā Vēstnesī (L sērijā).

            Priekšsēdētājs

         Martin SCHULZ

            Ģenerālsekretārs

         Klaus WELLE

      (1)  OV C 6, 10.1.2013., 36. lpp.

      (2)  OV L 248, 16.9.2002., 1. lpp.

      (3)  OV L 298, 26.10.2012., 1. lpp.

      (4)  OV L 90, 30.3.2007., 58. lpp.

      (5)  OV L 357, 31.12.2002., 72. lpp.

         EIROPAS PARLAMENTA REZOLŪCIJA

      (2013. gada 17. aprīlis),
      ar konstatējumiem, kas ir neatņemama daļa no lēmuma par Eiropas kopuzņēmuma ITER un kodolsintēzes enerģētikas attīstības vajadzībām 2011. finanšu gada budžeta izpildes apstiprināšanu
      EIROPAS PARLAMENTS,

                  —

                  ņemot vērā Eiropas kopuzņēmuma ITER un kodolsintēzes enerģētikas attīstības vajadzībām 2011. finanšu gada galīgos pārskatus,

                  —

                  ņemot vērā Revīzijas palātas ziņojumu par ITER un kodolsintēzes enerģētikas attīstības vajadzībām izveidotā Eiropas kopuzņēmuma 2011. finanšu gada pārskatiem ar Kopuzņēmuma atbildēm (1),

                  —

                  ņemot vērā Eiropas Parlamenta Budžeta un Budžeta kontroles komitejas apvienotās delegācijas secinājumus pēc ITER apmeklējuma Kadarašā 2011. gada 16.–18. maijā,

                  —

                  ņemot vērā Padomes 2013. gada 12. februāra ieteikumu (05755/2013 – C7-0040/2013),

                  —

                  ņemot vērā Līguma par Eiropas Savienības darbību 319. pantu,

                  —

                  ņemot vērā Padomes 2002. gada 25. jūnija Regulu (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un jo īpaši tās 185. pantu,

                  —

                  ņemot vērā Eiropas Parlamenta un Padomes 2012. gada 25. oktobra Regulu (ES, Euratom) Nr. 966/2012 par finanšu noteikumiem, ko piemēro Savienības vispārējam budžetam, un par Padomes Regulas (EK, Euratom) Nr. 1605/2002 (3) atcelšanu un jo īpaši tās 208. pantu,

                  —

                  ņemot vērā Padomes 2007. gada 27. marta Lēmumu 2007/198/Euratom, ar ko izveido Eiropas Kopuzņēmumu ITER un kodolsintēzes enerģētikas attīstības vajadzībām un piešķir tam priekšrocības (4), un jo īpaši tā 5. panta 3. punktu,

                  —

                  ņemot vērā Komisijas 2002. gada 19. novembra Regulu (EK, Euratom) Nr. 2343/2002 par pamata Finanšu regulu struktūrām, kas minētas 185. pantā Padomes Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (5), un jo īpaši tās 94. pantu,

                  —

                  ņemot vērā Reglamenta 77. pantu un VI pielikumu,

                  —

                  ņemot vērā Budžeta kontroles komitejas ziņojumu (A7-0077/2013),

                  A.

                  tā kā Eiropas Kopuzņēmumu ITER un kodolsintēzes enerģētikas attīstības vajadzībām (“Kopuzņēmums”) izveidoja 2007. gada martā uz 35 gadiem;

                  B.

                  tā kā Kopuzņēmums ieguva autonomiju 2008. gada martā;

                  C.

                  tā kā Revīzijas palāta norāda, ka tā ir guvusi pamatotu pārliecību par to, ka Kopuzņēmuma gada pārskati par 2011. finanšu gadu ir ticami un pakārtotie darījumi ir likumīgi un pareizi;

                  D.

                  tā kā Revīzijas palāta 2008. gada 9. oktobrī sniedza Atzinumu Nr. 4/2008 par Kopuzņēmuma Finanšu nolikumu,

                  E.

                  tā kā Kopuzņēmuma izveides brīdī tika lēsts, ka kopējais orientējošais resursu apjoms, kas tam nepieciešams laikposmā no 2007. gada līdz 2014. gadam, ir EUR 9 653 000 000,

         Budžeta un finanšu pārvaldība

                  1.

                  norāda, ka Kopuzņēmuma gada pārskati visos būtiskajos aspektos patiesi atspoguļo Kopuzņēmuma finanšu stāvokli 2011. gada 31. decembrī, kā arī darbības rezultātus un naudas plūsmu minētajā datumā noslēgtajā gadā, kā to nosaka Kopuzņēmuma Finanšu nolikums;

                  2.

                  norāda, ka Kopuzņēmuma 2011. finanšu gada pārskatiem pakārtotie darījumi visos būtiskajos aspektos ir likumīgi un pareizi;

                  3.

                  norāda, ka pieejamo saistību un maksājumu apropriāciju izlietojums bija attiecīgi 99,7 % un 85,7 %, respektīvi, atgādina, ka no EUR 611 000 000 saistību apropriāciju, kas bija pieejamas pamatdarbības nodrošināšanai, 42 % īstenoja kā tiešas individuālas saistības, bet pārējos 58 % īstenoja kā vispārējas saistības;

                  4.

                  atzinīgi vērtē ITER departamenta, Administratīvās nodaļas un Budžeta un finanšu nodaļas vadītāju iecelšanu amatā 2011. gadā pēc tam, kad 2010. gadā tika pieņemts vadības uzlabošanas plāns par finanšu un pamatdarbību funkciju nodalīšanu;

                  5.

                  pauž nožēlu, ka Kopuzņēmuma iekšējais revidents ir izteicis bažas gan par finanšu procedūru, gan arī par pienākumu nošķiršanu; mudina Kopuzņēmumu nekavējoties pienācīgi sistematizēt finanšu procedūru sistēmu un nošķirt visus pienākumus, kuri nav savienojami;

                  6.

                  sagaida, ka Kopuzņēmums:

                              —

                              pilnībā īstenos un izmantos integrētu mehānismu budžeta, finanšu un ar pamatdarbību saistītās informācijas administrēšanai,

                              —

                              pilnībā īstenos rīcības plānus, ko Kopuzņēmums pieņēma pēc finanšu plūsmas, dotāciju pārvaldības un ekspertu līgumu iekšējās revīzijas,

                              —

                              galvenais grāmatvedis pabeigs saistīto sistēmu apstiprināšanu,

                              —

                              pieņems dotāciju un darbības līgumu visaptverošu ex post pārbaužu stratēģiju,

                              —

                              pārvaldīs risku visa uzņēmuma līmenī;

         Iepirkumi un dotācijas

                  7.

                  uzsver to, ka saskaņā ar Revīzijas palātas 2010. gada ziņojumā minēto, Kopuzņēmumam jāturpina centieni palielināt konkurenci, jo ar pamatdarbību saistītajās iepirkumu procedūrās, kas tika parakstītas 2011. gadā, tas vēl arvien saņēma maz piedāvājumu, proti, vidēji divus piedāvājumus vienā konkursā, savukārt dotāciju konkursos vidēji tikai vienu priekšlikumu katrā konkursā; norāda, ka Kopuzņēmuma darbības veidu raksturo tādu tehnoloģisku komponentu iepirkumi, kuri līdz šim nav pastāvējuši un kuriem vēl nav noteikta nekāda komercvērtība, un kuri ir izveidoti eksperimentāla kodolsintēzes reaktora celtniecībai ārkārtīgi sarežģītā tirgū, kurā dominē monopola vai oligopola situācija; atkārtoti uzsver, ka Kopuzņēmumam visos iespējamos iepirkumos jāatrod visizdevīgākais risinājums;

                  8.

                  pauž nožēlu, ka vienā gadījumā nebija pienācīgi pamatots lēmums anulēt atklātu procedūru un izmantot sarunu procedūru, savukārt citā gadījumā Kopuzņēmums nolēma turpināt sarunas ar diviem uzņēmumiem, kuri bija iesnieguši priekšlikumus atklātā procedūrā, lai gan viens no tiem neatbilda tehniskajiem noteikumiem; turklāt pauž nožēlu, ka vēl vienā gadījumā nebija pienācīgi pamatota nedz izvēle par labu sarunu procedūrai, nedz līgumā noteiktie daudzumi un cena;

                  9.

                  pauž bažas, ka Revīzijas palātas veiktajā revīzijā apstiprinājās 2011. gadā iepirkuma jomā veiktās iekšējās revīzijas konstatētie fakti, proti, tas, ka:

                              —

                              paredzēto konkursu ex ante reklāmai netiek izmantoti iepriekšēji informatīvi paziņojumi,

                              —

                              nav sistēmas, kurā sekot līdzi līgumprasību izmaiņām un pārvaldīt tās, tātad arī apzināt un koriģēt izmaksu novirzes,

                              —

                              publisko iepirkumu process bieži ir pārāk ilgs un pastāv nepilnības konkursa dokumentu sagatavošanā,

                              —

                              nav pienācīgi dokumentētas izmaksu aplēses;

                  10.

                  šajā saistībā pieprasa iesniegt Eiropas Parlamentam detalizētu progresa ziņojumu, tajā iekļaujot konkrētus priekšlikumus minēto trūkumu pakāpeniskai novēršanai;

                  11.

                  pauž nožēlu par to, ka Revīzijas palāta konstatēja, ka nav pietiekami dokumentētas arī ex ante kontroles procedūras, kuras piemēro maksājumiem, kas veikti atbilstoši līgumiem un dotācijas nolīgumiem;

         Kvalitātes nodrošināšanas revīzija un iepirkuma un dotāciju ex post kontrole

                  12.

                  pauž bažas par to, ka Kopuzņēmumam gan ir sistēma, pēc kuras līgumslēdzēju līmenī veic revīzijas ar mērķi pārbaudīt, vai ir ievērotas kvalitātes nodrošināšanas prasības, taču šo revīziju tvērumā neietilpst līguma izpildes finansiālie aspekti; aicina Kopuzņēmumu nodrošināt, lai revīzijas sistēma ietvertu Kopuzņēmuma finanšu interešu aizsardzību, tajā iekļaujot finansiālos un līgumiskos aspektus;

                  13.

                  norāda, ka, neraugoties uz 2011. gadā uzsāktajām ex post pārbaudēm, lai novērtētu piešķirto dotāciju īstenošanas likumību un pareizību, Kopuzņēmumam nav vispārējas ex post kontroles stratēģijas, kas aptvertu dotācijas līgumu un iepirkuma līgumu izpildi; mudina Kopuzņēmumu noteikt un īstenot vispārēju ex post kontroles stratēģiju, kas pilnā apmērā ietvertu budžeta resursu izdevumus;

         Intelektuālā īpašuma tiesības un nozares politika

                  14.

                  norāda, ka 2012. gada 28. martā valde apstiprināja Kopuzņēmuma politiku attiecībā uz intelektuālā īpašuma tiesībām un informācijas izplatīšanu, tomēr norāda, ka valde vēl nav apstiprinājusi Statūtos paredzēto nozares politiku;

         Dalības maksas kavējumi

                  15.

                  pauž nožēlu par to, ka 12 dalībnieki 2011. gada iemaksas veica ar kavēšanos;

                  16.

                  uzskata, ka ir ļoti svarīgi, lai visi Kopuzņēmuma dalībnieki ievērotu dalības maksas iemaksas termiņu; atbalsta to, ka minētos pasākumus apstiprināja valdes, lai iekasētu nokavējuma procentu likmes ikgadējās dalības maksas novēlota maksājuma gadījumā;

         Komisijas Iekšējās revīzijas dienests

                  17.

                  norāda, ka Kopuzņēmuma valde 2011. gada 25. novembrī pieņēma Komisijas Iekšējās revīzijas dienesta uzdevumu aprakstu, kā arī saskaņotu stratēģisko revīzijas plānu 2012.–2014. gadam, un ir attiecīgi grozīts tā finanšu nolikums, lai tas atbilstu tiem pamatregulas noteikumiem, kas attiecas uz Komisijas iekšējā revidenta pilnvarām; atgādina, ka Kopuzņēmums sāka patstāvīgi darboties 2008. gada martā;

         Finanšu nolikums un tā īstenošanas kārtība

                  18.

                  atzinīgi vērtē faktu, ka Kopuzņēmuma Valde 2011. gada 1. jūnija sēdē nolēma atbalstīt gandrīz visus Revīzijas palātas atzinuma Nr. 4/2008 konstatējumus par Kopuzņēmuma Finanšu nolikumu (37 ieteikumus pieņēma pilnībā, 11 – ar komentāriem, un tikai divus noraidīja);

                  19.

                  atzīmē, ka Revīzijas palāta uzskata, ka dažos Kopuzņēmuma īstenošanas kārtības noteikumos bez pietiekama pamata ir atkāpes no ES Finanšu regulas īstenošanas kārtības; atzinīgi vērtē Kopuzņēmuma precizējumu, ka grozītie īstenošanas noteikumi sniedz pietiekamus norādījumus attiecībā uz Kopuzņēmuma darbības īstenošanu, kas attiecas, piemēram, uz aizdevumu ņemšanu un piešķiršanu vai noteikumiem par ieguldījumu natūrā novērtēšanu;

         Savienības ieguldījums ITER celtniecības fāzē

                  20.

                  atgādina, ka Padome 2010. gada jūlijā pārskatīja Kopuzņēmuma celtniecības fāzei paredzēto budžeta aplēsi, ko noteica EUR 6 600 000 000 apmērā (pēc 2008. gada vērtības), sākotnējo tāmi divkāršojot; pauž bažas, ka Kopuzņēmums pārskata visus līdzšinējos izdevumus atbilstoši 2008. gada vērtībai, lai varētu noteikt iespējamās novirzes attiecībā uz paredzēto budžeta tāmi; norāda, ka Kopuzņēmums ir ieviesis līdzekli, ar ko regulāri uzraudzīt aplēšu pamatotību un ziņot par iespējamām novirzēm; sagaida, ka Kopuzņēmums informēs budžeta izpildes apstiprinātājiestādi par šīs analīzes rezultātiem;

         Nolīgums ar uzņēmējvalsti

                  21.

                  pieņem zināšanai – lai gan Kopuzņēmums un Spānijas Karaliste kā uzņēmējvalsts ir parakstījuši līgumu par atrašanās vietu un atbalstu, privilēģijām un imunitāti, pastāvīgas telpas Kopuzņēmumam vēl nav ierādītas; tomēr norāda, ka Kopuzņēmums vēl arvien izmanto pagaidu telpas, kuras apmaksā Spānijas Karaliste;

         Citi jautājumi

                  22.

                  atkārtoti aicina Revīzijas palātu pieņemamā termiņā iesniegt Eiropas Parlamentam īpašu ziņojumu par kopīgām problēmām, kas saistītas ar kopuzņēmumu atšķirīgo statusu un kas šiem veidojumiem būtu jārisina kopā ar saviem partneriem, lai nodrošinātu pievienoto vērtību un Savienības pētniecības, tehnoloģiju attīstības un demonstrējumu programmu efektīvu īstenošanu; turklāt norāda, ka minētajā ziņojumā būtu jāiekļauj novērtējums par kopuzņēmumu izveides un struktūras efektivitāti.

         (1)  OV C 6, 10.1.2013., 36. lpp.

         (2)  OV L 248, 16.9.2002., 1. lpp.

         (3)  OV L 298, 26.10.2012., 1. lpp.

         (4)  OV L 90, 30.3.2007., 58. lpp.

         (5)  OV L 357, 31.12.2002., 72. lpp.


title: Padomes Lēmums (KĀDP) 2015/363 ( 2015. gada 5. marts ) par dažu palestīniešu pagaidu uzņemšanu Eiropas Savienības dalībvalstīs

text:
               6.3.2015

               LV

               Eiropas Savienības Oficiālais Vēstnesis

               L 62/24

         PADOMES LĒMUMS (KĀDP) 2015/363
   (2015. gada 5. marts)
   par dažu palestīniešu pagaidu uzņemšanu Eiropas Savienības dalībvalstīs
   EIROPAS SAVIENĪBAS PADOME,
   ņemot vērā Līgumu par Eiropas Savienību un jo īpaši tā 29. pantu un 31. panta 1. punktu,
   tā kā:

               (1)

               Padome 2013. gada 31. janvārī pieņēma Lēmumu 2013/71/KĀDP par dažu palestīniešu pagaidu uzņemšanu Eiropas Savienības dalībvalstīs (1), ar ko paredzēja vēl uz 12 mēnešiem pagarināt derīguma termiņu viņu ieceļošanas un uzturēšanās atļaujām dalībvalstu teritorijā, kā minēts Padomes Kopējā nostājā 2002/400/KĀDP (2).

               (2)

               Pamatojoties uz izvērtējumu par Kopējās nostājas 2002/400/KĀDP piemērošanu, Padome uzskata, ka ir lietderīgi minēto atļauju derīguma termiņu pagarināt vēl uz 24 mēnešiem,

         IR PIEŅĒMUSI ŠO LĒMUMU.
   1. pants
   Kopējās nostājas 2002/400/KĀDP 2. pantā minētās dalībvalstis vēl uz 24 mēnešu laikposmu, kas sākas 2014. gada 31. janvārī, pagarina derīguma termiņu ieceļošanas un uzturēšanās atļaujām, ko šīs dalībvalstis piešķīrušas, ievērojot minētās kopējās nostājas 3. pantu.
   2. pants
   Sešos mēnešos pēc šā lēmuma pieņemšanas Padome izvērtē Kopējās nostājas 2002/400/KĀDP piemērošanu.
   3. pants
   Šis lēmums stājas spēkā tā pieņemšanas dienā.

      Briselē, 2015. gada 5. martā

            Padomes vārdā –

            priekšsēdētāja

         D. REIZNIECE-OZOLA

      (1)  Padomes Lēmums 2013/71/KĀDP (2013. gada 31. janvāris) par dažu palestīniešu pagaidu uzņemšanu Eiropas Savienības dalībvalstīs (OV L 32, 1.2.2013., 19. lpp.).

      (2)  Padomes Kopējā nostājā 2002/400/KĀDP (2002. gada 21. maijs) par dažu palestīniešu pagaidu uzņemšanu Eiropas Savienības dalībvalstīs (OV L 138, 28.5.2002., 33. lpp.).